title: Impromptu

text: Impromptu ( 'valmiina', 'käden ulottuvilla') on usein käytetty sävellyksen nimi. Sitä käytti ensimmäisenä tšekkiläinen säveltäjä J. H. Worzišek 1822. Impromptuja ovat säveltäneet myös Frédéric Chopin, Franz Schubert ja Jean Sibelius.


title: Impromptu

text: Impromptu tarkoittaa improvisoitua, valmistelematonta, hetken mielijohteesta syntynyttä hengentuotetta.


title: Jos talviyönä matkamies

text: Jos talviyönä matkamies ("Se una notte d’inverno un viaggiatore") on Italo Calvinon romaani, joka julkaistiin vuonna 1979. Kirja kertoo Lukijasta, joka yrittää lukea kirjaa nimeltä "Jos talviyönä matkamies". Kirjaa pidetään postmodernin kokeellisen kirjallisuuden klassikkona. Kirjassa ”lukijan” käsiinsä saamat teokset ovat satiireja salapoliisikertomuksista aina eroottiseen japanilaiseen kirjallisuuteen asti.


title: Jos talviyönä matkamies

text: Tarina kertoo yksikön toisessa persoonassa Lukijasta, ja tarina alkaa kun Lukija ostaa kirjan "Jos talviyönä matkamies" ja valmistautuu lukemaan sitä. Kirjan toinen luku alkaa kertoa Lukijan lukemaa kirjaa. Lukija huomaa pian saaneensa kirjasta viallisen kappaleen: teksti alkaa toistaa itseään sanasta sanaan. Hän palaa kauppaan vaihtaakseen kirjan virheettömään kappaleeseen, mutta palattuaan kotiinsa lukemaan havaitsee, että uudella kirjalla samoista kansista huolimatta ei ole mitään tekemistä tarinan Jos talviyönä matkamies kanssa. Harmistuksesta huolimatta hän alkaa lukea uutta tarinaa, mutta joutuu toteamaan, että tämäkin katkeaa kesken, koska pian ensimmäisen kappaleen jälkeen kirjassa on enää pelkkiä tyhjiä papereita. Lukija, joka haluaisi mieluusti lukea loppuun sekä alkuperäisen että uuden tarinan, alkaa selvittää tapausta ja saakin selville uuden tarinan nimen: Malborkin asutusten ulkopuolella. Yrittäessään löytää tämän loppuosaa Lukija saa käsiinsä yhä uusia romaaneja, joita hän ei yhä erilaisemmista syistä voi lukea loppuun. Lukija päätyy seikkailemaan ensin kirjankustantamossa ja yliopiston kirjallisuustieteen osastolla, sittemmin myös ulkomailla, ja joutuu tekemisiin ihailemansa Lukijattaren kanssa.


title: Jos talviyönä matkamies

text: Tarina saa yhä absurdimpia piirteitä ja Lukija tempautuu mukaan seikkailuun, joka saa sensuuriin liittyen jopa syvästi poliittisia piirteitä.


title: Jos talviyönä matkamies

text: Lukijan lukemien tarinanalkujen nimistä koostuu oma tarinansa: Jos talviyönä matkamies, Malborkin asutuksen ulkopuolella, Kurkottautuessaan äkkijyrkältä rinteeltä, Pelkäämättä tuulta ja huimausta, Katsoo alas tiivistyvään varjoon, Solmiutuvien linjojen verkossa, Ristiin menevien linjojen verkossa, Kuun valaisemalla lehtimatolla, Tyhjän kuopan ympärillä, Mikä tarina sen pohjalla odottaa loppuaan?


title: Paroni puussa

text: Paroni puussa ("ll barone rampante") on Italo Calvinon satiirinen romaani vuodelta 1957. Suomeksi teos julkaistiin Pentti Saarikosken suomentamana 1960. Sen kustansi Tammi. Teos kertoo aatelispojasta, Cosimosta, joka perheeseensä suuttuneena päättää muuttaa asumaan puuhun ja olla koskaan enää astumatta maan kamaralle.


title: Paroni puussa

text: Teoksen suomentajan Pentti Saarikosken mukaan "Cosimo on puussa siksi, että me kaikki olemme; hänet on vain otettu päähenkilöksi, selitetty, käännetty nurinkurin ja pantu sitten elämään "normaaliin" maailmaan. Tässä Paroni puussa muistuttaa Kafkan eräitä novelleja."


title: Paroni puussa

text: Vuonna 1767 kaksitoistavuotias Cosimo Piovasco di Rondó karkaa kotoaan, koska ei halua syödä etanoita ruokapöydässä. Cosimo kiipeää puuhun ja päättää, ettei tule enää ikinä alas. Cosimon päätös ei kuitenkaan estä häntä liikkumasta puutarhan muissa puissa ja puutarhan viereisissä metsissä. Cosimo ei asumistyylistään huolimatta erakoidu vaan tutustuu yhä useampaan ihmiseen. Puussa eläminen on kuitenkin vaarallista, sillä Cosimon rauhaa uhkaavat muun muassa metsäpalot, rosvojoukot ja sodat.


title: European synchrotron radiation facility

text: European Synchrotron Radiation Facility (ESRF) on yhteiseurooppalainen synkrotronisäteilytutkimuslaitos, joka sijaitsee Grenoblessa Ranskassa. Tutkimuskeskuksen rakentamisesta päätettiin kahdentoista Euroopan maan kesken ja rakentaminen alkoi vuonna 1988. ESRF:n synkrotronista tuli Euroopan voimakkain synkrotronilähde sen aloitettua käyttäjien palvelemisen 1994. Nykyään ESRF:n toimintaa rahoittaa yhteensä 18 Euroopan maata. Tutkimuskeskuksen vuoden 2007 budjetti oli noin 80 miljoonaa euroa.


title: European synchrotron radiation facility

text: ESRF:n kanssa samalla alueella sijaitsee myös muita tutkimuskeskuksia, muun muassa Institut Laue-Langevin (ILL), jonka tutkimusreaktori on aivan ESRF:n synkrotronin vieressä. Alueella on myös eurooppalaisen molekyylibiologian tutkimuskeskuksen EMBL:n ja ranskalaisen Centre national de la recherche scientifique (CNRS) -tutkimuskeskuksen toimipisteet.


title: Sammy Lee (uimahyppääjä)

text: Sammy Lee (1. elokuuta 1920 – 2. joulukuuta 2016) oli yhdysvaltalainen uimahyppääjä. Hän syntyi Fresnossa, Kaliforniassa, ja opiskeli lääketiedettä Etelä-Kalifornian yliopistossa. Hänellä on korealaisia sukujuuria.


title: Sammy Lee (uimahyppääjä)

text: Lee voitti kerroshypyissä olympiakultaa vuoden 1948 kesäolympialaisissa Lontoossa ja 32-vuotissyntymäpäivänään vuonna 1952 Helsingissä. Vuonna 1948 hän voitti lisäksi ponnahduslautahypyissä olympiapronssia. Hänelle myönnettiin vuonna 1953 James E. Sullivanin palkinto.


title: Sammy Lee (uimahyppääjä)

text: Lee on kuulunut vuodesta 1990 United States Olympic Hall of Fameen. Hän on valmentanut muiden muassa Pat McCormickia, Bob Websteriä, Greg Louganisia ja Markku Uusipaavalniemeä. Kirjailija Paula Yoo ja kuvittaja Dom Lee ovat julkaisseet hänestä kertovan elämäkerrallisen kirjan "Sixteen Years in Sixteen Seconds: the Sammy Lee Story" (2005).


title: Sammy Lee

text: Samuel "Sammy" Lee (s. 7. helmikuuta 1959 Liverpool, Lancashire) on englantilainen jalkapalloilija.


title: Sammy Lee

text: Lee pelasi kymmenen vuotta Liverpoolissa seuran menestysvuosina ja oli voittamassa kolmea liigamestaruutta (1982, 1983, 1984), neljää liigacupin mestaruutta (1981–1984) sekä kahta Euroopan cupin mestaruutta (1981, 1984). Hän pelasi Englannin jalkapallomaajoukkueessa 14 ottelua vuosina 1982–1984 ja teki niissä kaksi maalia, yhden ensimmäisessä maaottelussaan Kreikkaa vastaan marraskuussa 1982 ja toisen lokakuussa 1983 Unkaria vastaan, molemmat vierasotteluissa.


title: Sammy Lee

text: Lähdettyään Liverpoolista Lee edusti vielä Queens Park Rangersiä, espanjalaista Osasunaa, Southamptonia ja Bolton Wanderersia. Hän lopetti pelaamisen ammattitasolla 1990-luvun alussa.


title: Sammy Lee

text: Lee kuului joukkueeseen, joka voitti alle 21-vuotiaiden Euroopan-mestaruuden vuonna 1982. Englanti voitti tuolloin kaksiosaisessa loppuottelussa Saksan yhteismaalein 5–4.


title: Sammy Lee

text: Lee on myöhemmin toiminut valmentajana. Hän johti Bolton Wanderersia vuoden 2007 huhtikuusta lokakuuhun. Kauden 2008–2009 alussa Lee aloitti Liverpoolin apuvalmentajana. Vuonna 2012 hän palasi valmentajaksi Boltonin organisaatioon.


title: Roald Aas

text: Roald Edgar Aas (25. maaliskuuta 1928 Oslo – 18. helmikuuta 2012) oli norjalainen pikaluistelun olympiavoittaja, maantie- ja ratapyöräilijä.


title: Roald Aas

text: Aas voitti talviolympialaisissa 1 500 metrillä kultaa Squaw Valleyssa 1960 ja pronssia samalla matkalla Oslossa 1952. Cortina d'Ampezzon kisoissa 1956 hän sijoittui 5 000 metrillä kuudenneksi ja 1 500 metrillä kymmenenneksi. Squaw Valleyssa hän oli pronssinsa lisäksi 5 000 metrillä 25:s ja 10 000 metrillä 23:s.


title: Roald Aas

text: Yleisluistelun MM-kilpailuista Aas saavutti pronssia vuonna 1958, samoin EM-kilpailuista vuosina 1957 ja 1960. Norjan mestaruuden hän voitti vuonna 1956, minkä lisäksi hän sijoittui seitsemästi hopealle ja kerran pronssille.


title: Roald Aas

text: Aas oli myös maantie- ja ratapyöräilyn Norjan mestari. Hänelle myönnettiin useamman lajin menestyksestään vuoden 1956 Egebergs Ærespris. Aas kuoli 83-vuotiaana 18. helmikuuta 2012.


title: Jennifer Tisdale

text: Jennifer Kelly Tisdale (s. 18. syyskuuta 1981 Neptune, New Jersey, Yhdysvallat) on yhdysvaltalainen näyttelijä. Hän on Ashley Tisdalen isosisko. __notoc__ Tisdale on tehnyt rooleja mm. kauhuelokuvissa sekä komedioissa.


title: Sam Gagner

text:
Sam William Gagner (s. 10. elokuuta 1989 London, Ontario) on kanadalainen jääkiekkoilija, pelipaikaltaan keskushyökkääjä. Hän pelaa NHL-seura Vancouver Canucksissa.
Gagner sivusi Wayne Gretzkyn ja Paul Coffeyn jakamaa silloisen seuransa Edmonton Oilersin yhden ottelun piste-ennätystä helmikuussa 2012. Hän teki neljä maalia ja antoi yhtä monta maalisyöttöä, kun Edmonton kukisti Chicago Blackhawksin maalein 8–4. Koko liigan yhden ottelun piste-ennätyksestä Gagner jäi kahden pisteen päähän.


title: Sam Gagner

text: Gagnerin isä on entinen NHL-pelaaja Dave Gagner.


title: Bonnie Bryant

text: Bonnie Bryant on yhdysvaltalainen lasten- ja nuortenkirjailija. Hänet tunnetaan parhaiten kirjasarjastaan "Tallijengi" ("The Saddle Club").


title: Bonnie Bryant

text: Bryant syntyi ja varttui New Yorkissa. Lapsena hän vietti kesät Massachusettsissa, missä hän pääsi tutustumaan hevosiin. Bryant suoritti yliopisto-opinnot Wisconsinin Appletonissa, minkä jälkeen hän muutti takaisin New Yorkiin. Työnsä lastenkirjallisuuden parissa Bryant aloitti työskentelemällä kirjakustantamossa. Vuonna 1986 Bryantia pyydettiin kirjoittamaan kirjoja "tytöistä ja hevosista". Tästä sai alkunsa "Tallijengi"-sarja. Sen ensimmäinen osa julkaistiin vuonna 1988. Sarjasta ilmestyi 1990-luvun alkupuolella muutama osa suomeksi Kariston kustantamana sarjanimellä ”Tallikaverit”. 2000-luvulla sarjaa on julkaistu Suomessa Pollux-hevoskerhon (nykyään nimeltä Penny & Friends) kautta.


title: Medon

text: Medon (, ”hallitsija”) oli miehen nimi antiikin Kreikassa:


title: Kjetil Rekdal

text: Kjetil Rekdal (s. 6. marraskuuta 1968 Molde) on norjalainen jalkapallovalmentaja ja entinen keskikenttäpelaaja ja puolustaja. Toukokuusta 2018 lähtien hän on toiminut IK Startin päävalmentajana.


title: Kjetil Rekdal

text: Rekdal pelasi urallaan kotimaansa Norjan lisäksi Saksassa, Ranskassa ja Belgiassa. Seurajoukkueuralla Rekdalin palkintokaappiin ei pokaaleja kertynyt, suurimpina saavutuksina Norjan mestaruushopea kausina 1987 ja 2004.


title: Kjetil Rekdal

text: Norjan maajoukkueessa Rekdal pelasi 83 A-maaottelua debytoituaan Italiaa vastaan vuonna 1987. Hän teki maajoukkuepaidassa 17 maalia ja oli mukana kaksissa MM-kisoissa 1994 ja 1998. Rekdal on kahdella MM-kisoissa tekemällään maalilla Norjan paras MM-kisojen maalintekijä.Rekdal aloitti valmennusuransa Vålerenga IF:n pelaajavalmentajana kaudella 2001. Rekdalin johdolla joukkue nousi Tippeligaeniin 1.divisioonan voittajana kauden päätteeksi.


title: Kjetil Rekdal

text: Vålerenga taisteli kausina 2002 ja 2003 alemmassa keskikastissa ja säilytti sarjapaikkansa 2003 karsinnoissa Sandefjordia vastaan. Kausi 2004 antoi jo merkkejä paremmasta Vålerengan taistellessa mestaruudesta Rosenborgia vastaan. Mestaruus karkasi Trondheimiin maalieron turvin.


title: Kjetil Rekdal

text: Kaudella 2005 Rekdal palautti Vålerengan mestaruuskantaan 21 vuoden tauon jälkeen seuran vietyä mestaruuden pisteen erolla IK Startiin. Kausi 2006 lähti puolustavien mestarien osalta kehnosti käyntiin ja joukkue laahasi sarjan häntäpäässä. Kun eurokarsinnatkin menivät poskelleen, Rekdal erosi tehtävistään elokuussa 2006.


title: Kjetil Rekdal

text: Marraskuussa 2006 Rekdal palasi Belgiaan entiseen seuraansa Lierseen. Seura oli tuolloin Belgian liigan viimeisenä kerättyään vain kaksi pistettä 15 ottelusta. Rekdalin johdolla Lierse onnistui nousemaan sarjakarsijan paikalle ja vältti suoran putoamisen. Karsinnoissa kuitenkin voittoja ei tullut riittävästi ja loppujen lopuksi Lierse putosi Belgian 2. divisioonaan.


title: Kjetil Rekdal

text: Kesällä 2007 Rekdal siirtyi Saksan 2. Bundesliigassa pelanneen 1. FC Kaiserslauternin peräsimeen. Pesti päättyi kuitenkin potkuihin jo helmikuussa 2008, kun Kaiserslautern oli sarjan hännillä kerättyään vain kolme voittoa 19 ottelussa.


title: Kjetil Rekdal

text: Syyskuussa 2008 Rekdal palasi valmennustehtäviin, kun Tippeligaenissa toiseksi viimeisenä majaileva Aalesunds FK palkkasi hänet uudeksi päävalmentajaksi.


title: Kjetil Rekdal

text: Rekdal pelasti Aalesundin putoamiselta kaudella 2008 ja sai jatkaa seuran päävalmentajana. Menestys ei kuitenkaan ole ollut liigassa päätähuimaavaa, ja putoamispeikko on vainonnut seuraa koko kauden. Cupissa seura teki kuitenkin tulosta ja eteni aina finaaliin saakka kaataen välierissä Odd Grenlandin 1–0. Marraskuussa pelattavassa finaalissa seura kohtasi Molden. Loppuottelu oli tasainen ja tiukka paikalliskamppailu, joka ratkesi vasta rangaistuspotkukilpailun jälkeen Aalesundin seurahistorian ensimmäiseen cupin mestaruuteen. Kaudella 2010 Aalesund pelasi huomattavasti vahvemman liigakauden ja sijoittui lopulta neljänneksi, vaikka cupissa mestaruutta puolustanut joukkue putosikin jo kolmannella kierroksella. Kaudella 2011 Rekdal jatkoi hyvää työtään Aalesundin peräsimessä ja johdatti joukkueensa jälleen cupin loppuotteluun. Rekdalin ja seuran toinen mestaruus sinetöityivät, kun SK Brann kaatui loppuottelussa 2–1. Kauden 2012 jälkeen seurajohto päätti lopettaa valmennusyhteistyön Rekdalin kanssa.


title: Kjetil Rekdal

text: Tammikuussa 2013 Rekdal palasi kaksivuotisella sopimuksella Vålerengan päävalmentajaksi. Rekdalin johdolla Vålerenga on yrittänyt palata takaisin Norjan huipulle, mutta seura on joutunut tyytymään keskikastin sijoituksiin Tippeligaenissa. Parhaimmillaan Rekdal on luotsannut seuran kuudenneksi kaudella 2014. Kaudella 2016 Vålerenga juuttui sarjan alempaan keskikastiin. Lokakuussa 2016 Rekdal ja seura purkivat sopimuksensa.


title: Kjetil Rekdal

text: Toukokuun lopulla 2018 Rekdalista tuli Norjan liigan hännille juuttuneen IK Startin päävalmentaja.


title: Adolfin linna

text: Adolfin linna () on Norman Mailerin kirjoittama romaani, joka seuraa Adolf Hitlerin lapsuutta sekä hänen vanhempiensa ja sisarustensa elämää 1800-luvun lopun Itävallassa. Romaani on pääosin kuvitteellinen, mutta se sisältää myös historiallisia hahmoja ja todellisina pidettyjen tapahtumien kuvauksia sekä kohtia, jotka perustuivat Hitlerin omiin muisteloihin lapsuudestaan ja onkin osittain uskollinen Mailerille tyypilliselle lajityypille dokumenttiromaanille. Romaani julkaistiin englanniksi vuonna 2007, ja kirjan suomensivat Kalevi Nyytäjä ja Tommi Uschanov saman vuonna. Kirjan suomalainen kustantaja on Gummerus.


title: Adolfin linna

text: Adolfin linnan kertojahahmo sekä taustavaikuttaja on kaappaamaansa SS-upseerin ruumiiseen asettunut D.T:ksi tai Dieteriksi itseään kutsuva paholainen, joka tekee töitä Maestroksi kutsutulle korkeammalle paholaisvoimalle. D.T:n maallinen olemus SS-upseeri on puolestaan yksi Heinrich Himmlerin tiedustelupalvelun agenteista, joka saa tehtäväkseen tutkia Hitlerin sukutaustan mahdollisten juutalais- ja insestiepäilysten vuoksi. Koska paholainen oli aikanaan toiminut Hitlerin vartijana Jumalan enkeleitä vastaan ja myötävaikuttajana tämän kehitykseen, D.T. kirjoittaa Hitlerin perhetaustasta ja lapsuudesta kirjan. D.T. kutsuu vastustajiaan Jumalaa "Dummkopfiksi" (Pölkkypää, lyhennettynä "D.K.") ja enkeleitä nuijiksi. Kirjan päähenkilöitä ovat Adolfin lisäksi isä Alois Hitler ja äiti Klara, omaa sukua Pölzl.


title: Adolfin linna

text: Kirjan alussa kerrotaan Hitlerin isän Aloisin nuoruudessa naisseikkailuista ja aikaisemmista avioliitoista ja esitetään yleistä sukurutsateoriaa vahvempi ajatus: Klara Pölzl olisi ollut jopa Aloisin oma tytär. Romaanissa insesti ei muodostu kuitenkaan määrääväksi tekijäksi Adolf Hitlerin kehityksessä, mutta se yhdessä Aloisin ateismin kanssa luovat kasvupohjan paholaisten väliintuloihin. Kun Klara on puolestaan hurskas kristitty käyvät hyvä ja paha taistelua pienen Hitlerin sielusta. Kirjan tapahtumat sijoittuvat autenttisille paikoille Itävallan Waldviertelin maalais- ja pikkukaupunkimaisemiin.


title: Adolfin linna

text: Kirjoittaja Norman Mailer kuoli 84-vuotiaana pian romaanin julkaisemisen jälkeen. Kuolemansa jälkeen Mailer voitti "Adolfin linnalla" "Bad Sex in Fiction" -palkinnon, joka myönnetään vuosittain huonoimmin kuvatun seksikohtauksen sisältäneelle teokselle. Tuomaristo uskoi, että Mailer olisi osannut suhtautua palkintoon huumorilla.


title: Die Deutsche Wochenschau

text: Die Deutsche Wochenschau, lyh. Wochenschau () oli viikoittainen uutiskatsaus, joita esitettiin elokuvateattereissa kansallissosialistisessa Saksassa toisen maailmansodan aikana 1940-1945. Wochenschau esitettiin yleensä ennen päänäytöstä ja joskus myös itsenäisenä ohjelmana, sen pituus vaihteli 20 ja 40 minuutin välillä.


title: Die Deutsche Wochenschau

text: Natsien tullessa valtaan 1933 Saksassa oli useampi viikoittaisia uutiskatsauksia tekevä ja esittävä uutiselokuvastudio, kuten Ufa-Tonwoche, Deulig-Woche ja Bavaria-Woche. Uutiskatsaukset olivat ensimmäinen elokuvatuotannon alue, jonka natsihallinto alisti palvelemaan itseään. Tämä tapahtui valtion osakehankinnoin ja kansallistamisen keinoin. Ennen sotaa viikkokatsauksista oli tullut Joseph Goebbelsin propagandaministeriön tehokkain poliittinen ase, jota käytettiin hankkimaan Saksan kansalta hyväksyntä natsihallinnon päämääriä ja tavoitteita kohtaan. Ennen sotaa viikkokatsauksissa näytettiin poliittisia, sosiaalisia, urheilullisia ja kulttuurillisia tapahtumia ja saavutuksia. Negatiivisista tai natsihallinnon kuvaa heikentävistä tapahtumista ei juuri raportoitu.


title: Die Deutsche Wochenschau

text: Sodan syttymisen jälkeen painopiste raportoinnissa vaihtui sotatapahtumista, armeijasta ja sotilaallisista saavutuksista tiedottamiseen. Marraskuussa 1940 kaikki yhtiöt yhdistettiin ja keskitettiin avoimesti yhdeksi suureksi tuotantoyhtiöksi nimelle Deutsche Wochenschau GmBH.


title: Die Deutsche Wochenschau

text: Toisin kuin liittoutuneiden uutiselokuvissa Wochenschaussa käytettiin taitavia leikkauksia, tunteisiin vetoavaa musiikkia ja niissä luotettiin enemmän kuviin kuin kommenttiääninauhaan halutun vaikutuksen aikaansaamiseksi. Sodan alusta lähtien niiden avulla luotiin kansalle käsitys Saksan voittamattomasta sotilasmahdista. Vielä sodan viimeisten kuukausien aikana, jolloin liittoutuneet ja puna-armeija olivat edenneet Saksan maaperälle Wochenschaun avulla pyrittiin pitämään uskoa "lopulliseen voittoon". Wochenschaun suosio alkoi tosin vähentyä rintamalla kärsittyjen tappioiden myötä, sillä saksalainen katsojakunta oli tottunut liittämään niiden tarjoaman sanoman Saksan armeijan voittamattomuuteen, jota Wochenschau-katsaukset eivät enää kyennyt uskottavasti esittämään. Yksi kuuluisista Wochenschau-kuvista on kohtaus, jossa Adolf Hitler jakaa mitaleja Hitler-nuorison jäsenille valtakunnankanslian puutarhassa. 20. maaliskuuta 1945 kuvattu kohtaus on viimeinen, jossa Hitler näkyy julkisuudessa. Wochenschau-uutiselokuvia näytettiin myös Saksan valloittamilla alueilla ennen varsinaista elokuvaesitystä, mutta uutiselokuvien aikana salissa pidettiin valoja päällä saksanvastaisen protestoinnin hillitsemiseksi.


title: Die Deutsche Wochenschau

text: Wochenschauhin kuvattua materiaalia on käytetty runsaasti sodan jälkeen tehdyissä natsi-Saksasta ja toisesta maailmansodasta kertovissa dokumenttielokuvissa.


title: Tervaporvarit

text: Tervaporvarit olivat Oulun ja Kokkolan kaupunkien johtavia kauppiassukuja, jotka kävivät 1700–1800-luvuilla ulkomaankauppaa tervalla. Terva olikin 1800-luvulla Oulun keskeinen vientituote. Kainuun talonpojat toimittivat valmistamansa tervan pitkin Oulujokea Toppilan kaupunginosassa, Toppilansalmen pohjoisrannalla sijainneeseen Tervahoviin. Vienti- ja tuontikaupan lisäksi tervaporvarit harjoittivat laivanvarustusta ja sahatoimintaa.


title: Tervaporvarit

text: Tervaporvarit kuuluivat varallisuutensa johdosta Oulun vaikutusvaltaiseen ruotsinkieliseen yläluokkaan. Yleensä tervakauppiaan asema oli periytyvä, mutta kauppiasluokkaan oli mahdollista päästä myös pitkällisellä kouluttautumisella. Merkittäviä Oulun kauppiassukuja olivat ainakin seuraavat


title: Tervaporvarit

text: Muita tunnettuja Oulun tervakauppiaita olivat mm. Jacob Sporman, L. H. Keckman, Eric Candelberg, C. F. Engman 1700-luvulla sekä , Pentzin ja Antti Santaholma 1800-luvulla.


title: Kapteeni Planeetta

text: Kapteeni Planeetta () on miljonääri Ted Turnerin 1990-luvun alussa luoma yhdysvaltalainen animaatiosarja, jonka tuottivat Turner Broadcasting System ja DIC Entertainment. Sarjan tarkoitus oli levittää tietoisuutta ympäristön saastuttamisesta. Se kertoi, kuinka viisi nuorta maapallon eri puolilta taistelee supersankarin Kapteeni Planeetan kanssa luonnon saastuttajia vastaan ja pelastaa planeettaa tuholta. Sarjaa esitettiin Yhdysvalloissa ensi kerran vuosina 1990–1993. Menestyksen myötä siitä tehtiin spin-off-sarja "The New Adventures of Captain Planet", jota esitettiin vuosina 1993–1996.


title: Kapteeni Planeetta

text: Suomessa sarjaa esitti Kolmoskanava alkuperäiskielellä 5. tammikuuta 1991 alkaen.


title: Kapteeni Planeetta

text: Maanhenki Gaia herää pitkän horroksen jälkeen, kun ihmiset alkavat vahingoittaa planeettaa. Huomatessaan että tuho on laajamittainen, hän luo viisi taikasormusta, joista jokainen hallitsee eri luonnon elementtiä. Gaia lähettää sormukset viidelle valitulle nuorelle Kwamelle, Wheelerille, Linkalle, Gille ja Ma-Tille ympäri maailmaa. Heidän tehtävänään on pelastaa maapallo suurimmilta katastrofeilta. Gaia käyttää myös kykyään nähdä, missä milloinkin tapahtuu pahimmat tuhot, ja lähettää nuoret ratkaisemaan ongelmat. He käyttävät paikasta toiseen kulkemisessa auringon voimaa välttääkseen saastuttamista. Tukalissa tilanteissa, jos he eivät itse kykene selvittämään pulmaa, nuoret voivat yhdistää voimansa ja kutsua esiin Kapteeni Planeetan, joka hallitsee viisikon kaikkia voimia. Nuoret eivät kuitenkaan voi enää käyttää omia yksilöllisiä voimiaan. Kapteeni Planeetta kykenee muokkaamaan omaa molekyylirakennettaan muuntautuakseen luonnon erilaisiksi voimiksi. Hänellä ei myöskään ole varsinaisesti sankarin asua eikä hän edusta mitään kulttuuria, vaan hänen eri osansa kuvaavat eri luonnonelementtejä. Hänen vihreät hiukset kuvaavat ruohoa, sininen iho taivasta, ruskeat silmät maata, punainen rintakehä, hanskat ja saappaat tulta sekä keltainen maapallo aurinkoa. Kaikista voimistaan huolimatta Kapteeni Planeetta on altis saastuttamiselle ja radioaktiiviselle säteilylle, jotka heikentävät hänen voimiaan.


title: Tervakauppa

text: Tervakauppa oli Suomessa erityisesti 1600-luvulta alkaen tuottoisa elinkeino. Länsi-Euroopan laivanrakennustoiminta vilkastui, ja puulaivoihin tarvittiin tervaa ja pikeä. Ruotsin kruunu perusti Tervakomppania-nimisen kauppajärjestön, jonka alaisuuteen avattiin tervan- ja pientarkastajien virat. Keskitetyn kaupan johdosta myös vienti vilkastui.


title: Tervakauppa

text:
Suomen tervakaupan keskuksia olivat Viipuri, Turku ja Pohjanmaan rannikkokaupungit.
1600-luvulla tervaa poltettiin runsaasti Varsinais-Suomessa, Uudellamaalla, Pohjanmaalla ja Järvi-Suomessa. Järvi-Suomen tervanpoltto tyrehtyi melkein kokonaan 1700-luvulla tärkeimmän kauppasatamansa eli Viipurin menettämisen ja huonojen liikenneyhteyksien takia. Pohjanmaa jäi 1700-luvulla päätuotantoalueeksi. 1800-luvulla tervanpolton pääalueeksi muodostui Kainuu osittain Oulujoen liikenneyhteyden ja osittain sen takia, että Kainuun seutu oli hallanarkaa ja köyhät saivat elantonsa helpommin tervaa polttamalla. 1900-luvun alussa tervaa poltettiin Itä-Kainuun lisäksi jonkun verran vielä Kaakkois-Pohjanmaalla.
1600-luvulla pientä taukoa lukuun ottamatta vuoteen 1712 kauppa oli Ruotsin monopolin hallussa. Isovihan jälkeen tervakauppa muuttui kokonaan. Uudenkaupungin rauhanteossa Viipuri oli joutunut Venäjän yhteyteen. Turun rauhan jälkeen tervan kuljetus ei siirtynyt Haminaan kannattamattomien kuljetusyhteyksien vuoksi. Tämän seurauksena tervanpoltto tyrehtyi Suomessa. Suurvaltasotien vuosina 1770–1780 aiheuttaman kansainvälisen kysynnän myötä tervanpoltto alkoi nousta kuitenkin uuteen kukoistukseen. Suurimmillaan tervan vienti oli 1800-luvun puolenvälin jälkeen, jolloin esimerkiksi vuonna 1863 vienti oli 227 000 tynnyriä. 1800-luvun lopulla tervakauppa alkoi hiipua, kun puulaivojen rakentaminen väheni. Oulussa lienee viimeinen tervavene kulkenut jokea pitkin alas vuonna 1927.


title: Tervakauppa

text: Oulussa tervakauppaa hallitsivat tervaporvarit. Tervansoutajat toivat kainuulaisen tervan Oulujoen suussa sijainneeseen Tervahoviin. Iijoen vesistössä tervatynnyrit kuljetettiin 1900-luvun alkupuolelle saakka suurista petäjätukeista koottujen "pelkkalauttojen" painolastina, sillä joki oli liian matala raskaasti kuormitetuille tervaveneille. Pelkkalauttojen laskuaika oli kevättulvan aikoihin heti jäiden lähdön jälkeen. Perillä Iijokisuussa terva sekä lauttojen tukit myytiin.


title: Super He-Man

text: Super He-Man () on DiC Enterprisesin tuottama yhdysvaltalainen animaatiosarja, joka perustuu Mattelin lelusarjaan Masters of the Universe. Sarjan oli tarkoitus olla jatkoa alkuperäiselle Filmationin tuottamalle He-Manille, mutta sarja poikkesi alkuperäisestä paljon, eikä Filmation ollut sarjan tuotannossa mukana. Super He-Manista tuotettiin 65 jaksoa, jotka esitettiin Yhdysvalloissa vuosien 1990–1991 välisenä aikana. Sarja ei kuitenkaan menestynyt toivotulla tavalla edes sen pohjalta tehtyjen lelujen osalta.


title: Super He-Man

text: Legendaarinen Eternian suojelija He-Man kutsutaan kymmenentuhatta vuotta tulevaisuuteen uuteen maailmaan nimeltä Primus, pelastamaan heidät pahaloilta mutanteilta Denebrianeilta. He-Manin vanha vihollinen Skeletor on seurannut häntä tulevaisuuteen ja hankkinut iteselleen uusia liittolaisia valloittaakseen universumin. Yhdessä linnunradan vartijoiden kanssa He-Man puolustaa Primusta Skeletorilta ja hänen liittolaisiltaan.


title: Andy Carey

text: Andy Carey (18. lokakuuta 1931 – 15. joulukuuta 2011) oli yhdysvaltalainen baseballpelaaja. Hän oli Major League -tason kolmantena pesämiehenä vuodesta 1952.


title: Andy Carey

text: Careyn joukkueena oli vuoteen 1960 New York Yankees. Hän siirtyi myöhemmin lyhyiksi ajanjaksoiksi Kansas City Athleticsiin, Chicago White Soxiin ja Los Angeles Dodgersiin.


title: Andy Carey

text: Carey pelasi viimeisen ammattilaispelinsä Los Angeles Dodgersissa 30. syyskuuta 1962.


title: Gil McDougald

text: Gilbert James "Gil" McDougald (19. toukokuuta 1928 San Francisco, Kalifornia – 28. marraskuuta 2010 Wall Township, New Jersey) oli yhdysvaltalainen baseballpelaaja. Hän pelasi ensimmäisen MLB-pelinsä 20. huhtikuuta 1951 ja viimeisensä 2. lokakuuta 1960.


title: Gil McDougald

text: McDougaldin ainoa ammattilaistason joukkue oli New York Yankees, jossa hän oli voittamassa viittä World Series -mestaruutta. Hän oli American Leagueen vuoden tulokas 1951, hänet valittiin kuudesti MLB:n tähdistöotteluun, vuosina 1952, 1956–1958 ja 1959, jolloin pelattiin kaksi tähdistöottelua, ja hän oli vuoden 1958 Lou Gehrigin muistopalkinnon voittaja.


title: Gil McDougald

text: McDougald löi 7. toukokuuta 1957 pallon Herb Scoren silmään, mutta pysyviä vammoja ei aiheutunut, ja Score jatkoi uraansa lyhyen tauon jälkeen. .


title: Gil McDougald

text: McDougald kuoli marraskuussa 2010, 82-vuotiaana, eturauhassyöpään. Hän oli naimisissa ja hänellä oli seitsemän lasta, neljä poikaa ja kolme tytärtä.


title: Alvin Dark

text: Alvin Ralph Dark (7. tammikuuta 1922 Comanche, Oklahoma – 13. marraskuuta 2014 Easley, Etelä-Carolina) oli yhdysvaltalainen baseballtähti. Pelattuaan vuosina 1946–1960 shorttina kuudessa ammattilaistason joukkueessa hän aloitti pitkän uransa valmentajana.


title: Alvin Dark

text: Darkin pitkäaikaisin joukkue oli New York Giants, jossa hän vaikutti vuosina 1950–1956. Hänelle myönnettiin vuonna 1955 kaikkien aikojen ensimmäinen Lou Gehrigin muistopalkinto.


title: Alvin Dark

text: Dark toimi vuosina 1961–1977 viiden eri ammattilaisjoukkueen joukkueenjohtajana.


title: Alvin Dark

text: Dark kuoli kotonaan Etelä-Carolinan Easleyssa 92-vuotiaana 13. marraskuuta 2014.


title: Brian Friel

text: Brian Friel (9. tammikuuta 1929 – 2. lokakuuta 2015) oli pohjoisirlantilainen näytelmäkirjailija, jonka töiden joukossa ovat "Lovers" (1967) ja "Dancing at Lughnasa" (1990, suom. "Elonkorjuujuhla").


title: Brian Friel

text: Hän perusti vuonna 1980 Stephen Rean kanssa Field Day Theatre Companyn Londonderryssä.


title: Brian Friel

text: Suomeksi on esitetty myös Frielin näytelmiä "Amerikantädin rakkaudet" ("The Loves of Cass McQuire", 1966) ja "Täältä tullaan Amerikka" ("Philadelphia, Here I Come", 1964).


title: Stephen Rea

text: Stephen Rea (s. 31. lokakuuta 1946) on pohjoisirlantilainen näyttelijä. Hän on esiintynyt muun muassa elokuvissa "The Crying Game" (1992), "Veren vangit" (1994), "Michael Collins" (1996) ja "V niin kuin verikosto" (2005).


title: Stephen Rea

text: Rea syntyi Belfastissa yhdeksi työläisluokkaisen presbyteeriperheen neljästä lapsesta. Hän valmistui Belfast High Schoolista ja Queen's University of Belfastista. Rea oli naimisissa poliittisen aktivistin Dolours Pricen kanssa vuosina 1983–2003.


title: Stephen Rea

text: Rea on saavuttanut huomattavaa menestystä sekä teatterissa, televisiossa että elokuvissa, ja hän on ollut ehdolla Tony-, Emmy-, Bafta- ja Oscar-palkintojen saajaksi. Rea perusti vuonna 1980 näytelmäkirjailija Brian Frielin kanssa Field Day Theatre Companyn Londonderryssä.


title: Ronald Searle

text: Ronald William Fordham Searle (3. maaliskuuta 1920 – 30. joulukuuta 2011) oli brittiläinen sarjakuvataiteilija. Hän loi muun muassa "St Trinian's School" -sarjan ja yhdessä Geoffrey Willansin kanssa "Nigel Molesworth" -kirjat.


title: Ronald Searle

text: Searle syntyi Cambridgessa ja julkaisi ensimmäisen "St Trinian's School" -sarjakuvansa "Lilliput"-lehdessä vuonna 1941. Hän joutui vangiksi toisessa maailmansodassa ja vapautui vasta sen päätyttyä vuonna 1945.


title: Ronald Searle

text: Searle meni vuonna 1947 naimisiin Kaye Webbin kanssa. Parille syntyivät kaksoset Kate ja Johnny. Hänen maineensa kasvoi 1950-luvulla, ja hänelle myönnettiin muun muassa Reuben-palkinto vuonna 1960. Hän on piirtänyt lukuisiin lehtiin, kuten "Punchiin".


title: Ronald Searle

text: Searle jätti vuonna 1961 perheensä, muutti Ranskaan ja solmi uuden avioliiton. Russell Daviesin hänen elämästään tekemä dokumentti esitettiin BBC:llä vuonna 2006.


title: Frédéric Covili

text: Frédéric Covili (s. 14. marraskuuta 1975 Moûtiers, Ranska) on ranskalainen uransa lopettanut alppihiihtäjä. Hän on suurpujottelun maailmancupin voittaja ja MM-mitalisti.


title: Frédéric Covili

text: Suurpujotteluun erikoistunut Covili kilpaili nuorempana kaikissa alppilajeissa ja voittikin junioreiden MM-kilpailuissa Lake Placidissa maaliskuussa 1994 kultaa pujottelussa ja alppiyhdistetyssä sekä pronssia supersuurpujottelussa.


title: Frédéric Covili

text: Covili sijoittui yhdeksänneksi uransa ensimmäisessä maailmancup-kilpailussa, pujottelussa Vailissa marraskuussa 1995. Sen jälkeen hän on saanut maailmancup-pisteitä ainoastaan suurpujottelusta – lukuun ottamatta yhdeksää pistettä supersuurpujottelussa kaudella 2000–2001.


title: Frédéric Covili

text: Covili saavutti pronssia suurpujottelussa St. Antonin MM-kisoissa 2001 Michael von Grünigenin ja Kjetil André Aamodtin jälkeen – kärkikolmikko mahtui 0,38 sekunnin sisälle.


title: Frédéric Covili

text: Kaudella 2001–2002 Covili voitti suurpujottelun kokonaiscupin. Hän voitti tuolloin Söldenin ja Alta Badian osakilpailut sekä oli toinen Val d'Isere'ssä ja Adelbodenissa. Salt Lake Cityn olympialaisissa hän oli viidestoista.


title: Frédéric Covili

text: Seuraavalla kaudella Covili sijoittui suurpujottelucupissa neljänneksi Söldenin ja Yongpyongin kakkostilojen myötä. St. Moritzin MM-kisoissa hän oli yhdestoista. Maailmancup-kaudella 2003–2004 Covili oli Söldenissä toinen, Alta Badiassa kolmas ja yhteispisteissä seitsemäs. Tuon kauden jälkeen hän ei yltänyt maailmancup-kisoissa kymmenen parhaan joukkoon.


title: Frédéric Covili

text: Covili lopetti uransa tammikuussa 2009, kun häntä ei valittu Ranskan joukkueeseen Val d'Isèren MM-kilpailuihin.


title: Edward Donnall Thomas

text: Edward Donnall Thomas (15. maaliskuuta 1920 – 20. lokakuuta 2012) oli yhdysvaltalainen lääkäri. Hän toimi Washingtonin yliopiston professorina ja Fred Hutchinsonin syöpätutkimuskeskuksen kliinisen tutkimuksen osaston johtajana.


title: Edward Donnall Thomas

text: Thomas opiskeli Austinissa Texasin yliopistossa ja Harvardissa. Hän teki uraauurtavaa työtä luuytimensiirron käytössä leukemian hoidossa.


title: Edward Donnall Thomas

text: Thomas palkittiin vuonna 1990 National Medal of Sciencellä. Ura huipentui samana vuonna myönnettyyn Nobelin lääketieteen palkintoon, jonka hän jakoi Joseph Murrayn kanssa. Hän oli Yhdysvaltain kansallisen tiedeakatemian jäsenenä vuodesta 1982.


title: Thomas Szasz

text: Thomas Stephen Szasz (15. huhtikuuta 1920 – 8. syyskuuta 2012) oli unkarilaissyntyinen psykiatri. Hän oli johtavia nykypsykiatrian menetelmien kritisoijia, ja hänet tunnetaan muun muassa kirjasta "The Myth of Mental Illness" (1961).


title: Thomas Szasz

text: Szasz syntyi Budapestissa, mutta muutti vuonna 1938 Yhdysvaltoihin ja asui siellä lopun elämänsä. Hän opiskeli fysiikkaa, lääketiedettä sekä psykoanalyysiä Cincinnatissa ja Chicagossa.


title: Thomas Szasz

text: Szasz toimi vuosina 1956–1990 New Yorkin osavaltionyliopiston professorina Syracusessa. Hän vastusti terapeuttista valtiota eli valtiojohtoista mielenterveysjärjestelmää ja sen pakkohoitoja.


title: Thomas Szasz

text: Vuonna 1961 Szasz todisti oikeudessa että mielenvikaisiksi leimattujen ihmisten vangitseminen mielisairaaloihin teki lääkäreistä vartijoita ja vankilanpitäjiä.


title: Hertut

text: Hertut (Cisticolidae) on varpuslintuheimo, joka on erotettu kerttujen heimosta viimeaikaisissa nimistöuudistuksissa.


title: Hertut

text: Hertut ovat pienikokoisia, ruskeita tai harmahtavia varpuslintuja, jotka elävät pääasiassa tropiikissa ja muualla lämpimässä ilmastossa. Heimo kehittyi todennäköisesti Afrikassa, missä pääosa lajeista esiintyy, mutta sen edustajia elää runsaasti myös eteläisessä ja itäisessä Aasiassa sekä Australiassa. Läntisellä palearktisella alueella elää säännöllisesti 3 lajia, heinäkerttu ("Cisticola juncidis"), joka elää myös Euroopassa, sekä priinia ja aavikkokerttu.


title: Hertut

text: Hertut elävät enimmäkseen ruohostoisilla avomailla, savanneilla tai pensaikoissa, usein vesistöjen äärellä. Ne piilottelevat kasvillisuuden seassa ja ovat vaikeasti havaittavia muulloin kuin lisääntymisaikana, jolloin koiraat laulavat näkyvästi ja emot varoittelevat kuuluvasti pesiensä läheisyydessä.


title: Hertut

text: Hertut syövät hyönteisiä ja muita pieniä selkärangattomia ja niiden pesät sijaitsevat matalalla kasvillisuuden kätköissä.


title: Hertut

text: Monien lajien kohdalla niiden fylogenia on epäselvää ja tutkijoista riippuen lajeja voidaan sijoittaa myös kerttujen heimoon. Seuraava lajilista perustuu del Hoyon ym. (2013) teokseen "Handbook of the birds of the world". Suomalaiset nimet ovat BirdLife Suomen nimistöluettelosta. Tässä luokituksessa herttujen heimoon luetaan 27 sukua ja 142 lajia


title: Jom Jerušalajim

text: Jom Jerušalajim eli Jerusalemin päivä () on kansallinen juhlapäivä Israelissa, jota vietetään sen muistoksi, että vanhakaupunki liitettiin Jerusalemiin kuuden päivän sodan tuloksena. Se tapahtui gregoriaanisen kalenterin mukaan 7. kesäkuuta 1967 mutta juutalaisen kalenterin mukaan Ijar-kuun 28. päivänä. Sen mukaisesti juhlaa vietetään vuosittain Ijar-kuun 28. päivänä.


title: Jom Jerušalajim

text: Knesset julisti Itä-Jerusalemin valtauksen päivämäärän, 28. Ijar-kuuta, Jerusalemin päiväksi 12. toukokuuta 1968. Vuonna 1998 päivä säädettiin lailla kansalliseksi juhlapäiväksi.


title: Primal Fear (albumi)

text: Primal Fear saman nimisen yhtyeen esikoisalbumi, joka julkaistiin 2. helmikuuta 1998.


title: Medon (Argos)

text: Medon (, ”hallitsija”) oli kreikkalaisessa mytologiassa Keisoksen poika ja Argoksen kuningas. Hänen veljensä olivat Maron ja Filias, mutta muuta hänestä ei tiedetäkään. Hänen kuoltuaan lapsettomana Maron seurasi häntä valtaistuimelle.


title: John William Brown

text: John William Brown (28. joulukuuta 1913 Athens – 29. lokakuuta 1993 Medina) oli yhdysvaltalainen republikaanipoliitikko, joka toimi lyhyen aikaa Ohion kuvernöörinä.


title: John William Brown

text: Brown toimi Medinan pormestarina vuosina 1950–1953 ja Ohion varakuvernöörinä 1953–1957. Frank J. Lauschen tultua valituksi senaattiin Brown hoiti kuvernöörin tehtäviä yhdentoista päivän ajan 3. tammikuuta – 14. tammikuuta 1957. Seuraavana vuonna hänet valittiin Ohion osavaltion edustajainhuoneeseen, jossa hän istui vuoteen 1960. Hän toimi uudelleen Ohion varakuvernöörinä 1963–1975.


title: James D. Watkins

text: James David Watkins (7. maaliskuuta 1927 Alhambra, Kalifornia – 26. heinäkuuta 2012 Alexandria, Virginia) oli yhdysvaltalainen amiraali. Hän toimi laivasto-operaatioiden komentajana Ronald Reaganin presidenttiyden aikana vuosina 1982–1986 ja energiaministerinä George H. W. Bushin (1989–1993) kaudella.


title: James D. Watkins

text: Watkins syntyi 1927 Kalifornian Alhambrassa. Hänen isänsä oli viinikauppias ja hänen äitinsä oli pyrkinyt 1938 Yhdysvaltain senaattiin sinne pääsemättä. Watkins valmistui 1949 Yhdysvaltain laivastoakatemiasta, ja hänestä tuli Yhdysvaltain ydinalusten isänä tunnetun Hyman Rickoverin suojatti.


title: James D. Watkins

text: Watkinsin ura Yhdysvaltain laivastossa kesti 37 vuotta, ja hän palveli upseerina sekä pinta-aluksilla että sukellusveneillä. Hän toimi uransa aikana Yhdysvaltain 6. ja Tyynenmeren laivaston komentajana. Tämän jälkeen hän oli laivasto-operaatioiden varakomentajana, kunnes hänestä tuli 1982 laivasto-operaatioiden komentaja, eli laivaston korkein upseeri. Watkins toimi tehtävässä vuoteen 1986, ja hän oli muun muassa merkittävässä asemassa Ronald Reaganin ohjuspuolustusjärjestelmä Strategic Defense Initiativen kehittäjänä. Hän sai laivastourastaan Defense Distinguished Service Medalin, Navy Distinguished Service Medalin, kolme The Legion of Meritiä ja Bronze Starin. Watkinsista tehtiin 1983 Maltan ritarikunnan jäsen.


title: James D. Watkins

text: Presidentti Reagan nimitti 1987 Watkinsin yllättäen HIV-epidemiaa käsittelevän komission johtajaksi. Watkinsin alaisuudessa toiminut 13-henkinen komissio puolsi muun muassa AIDS-sairaiden syrjintää vastustavia sekä sairaiden oikeuksia ja yksityisyyttä puoltavia lakeja.


title: James D. Watkins

text: Watkinsista tuli 1989 George H. W. Bushin energiaministeri. Ministerinä hän pyrki uudistamaan maan ydinaseita tuottavia laitoksia, jotka olivat lamautuneet radioaktiivisten vuotojen ja ympäristökysymysten takia. Hän muodosti myös tiedosteluosaston, joka pyrki keräämään tietoja muiden maiden taistelukärjistä, ja osaston, joka pyrki paljastamaan Yhdysvaltain ydinsalaisuuksia tiedustelevia vakoojia.


title: James D. Watkins

text: Watkins oli 1993–2004 monien meritieteellisten organisaation johdossa. Hän johti 2001–2004 United States Commission on Ocean Policyä, joka teki 2004 suosituksen uudesta Yhdysvaltain kansallisesta meripolitiikasta.


title: James D. Watkins

text: Watkins oli kahdesti naimisissa. Hänen ensimmäinen vaimonsa oli Sheila McKinney Watkins, jonka kanssa hän oli naimisissa 45 vuotta. Vuonna 1996 kuolleen Sheilan kanssa James Watkins sai kuusi lasta. Toinen vaimo oli Janet Tobin Watkins, jonka kanssa James oli naimisissa 12 vuotta.


title: James D. Watkins

text: Watkins kuoli heinäkuussa 2012 kotonaan Alexandriassa.


title: Jon Andoni Goikoetxea

text: Jon Andoni Goikoetxea Lasa (s. 21. lokakuuta 1965 Pamplona, Navarran maakunta, Espanja) on espanjalainen baskisukuinen entinen jalkapalloilija. Hän kuului Barcelonan 1990-luvun alun niin sanottuun "Dream Teamiin" ja pelasi myös Espanjan maajoukkueessa.


title: Jon Andoni Goikoetxea

text: Goikoetxean pelipaikka oli oikea laitalinkki, mutta hän pelasi urallaan ajoittain myös laitapuolustajana. Hän oli synnyinkuntansa Pamplonan seuran Osasunan kasvatti ja teki ensiesiintymisessä Espanjan pääsarjassa Primera Divisiónissa seuran edustusjoukkueen riveissä kaudella 1985–1986 kaksi päivää ennen 20-vuotissyntymäpäiväänsä. Kesällä 1988 katalonialaisseura Barcelona hankki Goikoetxean riveihinsä, mutta hänet lainattiin välittömästi Real Sociedadiin osana suurempaa pelaajakauppaa. Sekä Osasunan että Real Sociedadin kanssa hän otti osaa kotimaisten kilpailuiden lisäksi myös Uefa-cupiin.


title: Jon Andoni Goikoetxea

text: Goikoetxean paluu Johan Cruijffin valmentamaan Barcelonaan tapahtui lopulta kaudella 1990–1991. Seuraavina vuosina hän muodosti usean muun baskipelaajan ohella osan kuuluisasta "Dream Teamista", joka voitti 1990-luvun alussa neljä peräkkäistä Espanjan pääsarjan mestaruutta sekä Euroopan cupin. "Don Balón"- ja "El País" -lehdet valitsivat hänet Espanjan pääsarjan parhaaksi espanjalaispelaajaksi vuonna 1991.


title: Jon Andoni Goikoetxea

text: Neljän menestyksekkään Barcelonan-vuoden jälkeen Goikoetxea pelasi kolme kautta Athletic Bilbaossa ja vuonna 1997, uran kääntyessä jo ehtoopuolelleen, hän siirtyi Japanin J-liigan Yokohama Marinosiin, jonne myös Barcelonasta tuttu Julio Salinas siirtyi samoihin aikoihin. Japanin-vierailun jälkeen hän palasi uransa viimeiseksi kaudeksi 1998–1999 Osasunaan, joka pelasi tuolloin Segunda Divisiónissa.


title: Jon Andoni Goikoetxea

text: Espanjan maajoukkueessa Goikoetxea pelasi 36 ottelua vuosina 1990–1996. Hän kuului joukkueen kokoonpanoon vuoden 1994 MM-kilpailuissa, ja oli kentällä kaikissa Espanjan viidessä ottelussa joukkueen karsiutuessa lopulta puolivälerissä Italiaa vastaan. Kaksi maajoukkueuran neljästä maalista syntyi näissä kilpailuissa.


title: Jon Andoni Goikoetxea

text: Pelaajauransa jälkeen Goikoetxea on siirtynyt valmennustehtäviin. Hän toimi José Ángel Zigandan apulaisvalmentajana Osasunassa vuosina 2006–2008. Kaksikko luotsasi joukkueen Uefa-cupin välieriin kaudella 2006–2007.


title: Tyrannit

text: Tyrannit, aikaisemmalta nimeltään tyrannilinnut (Tyrannidae) on pienikokoisten varpuslintujen laaja heimo. Tyranneja elää luonnonvaraisina Pohjois- ja Etelä-Amerikasta, mutta suurin osa niistä elää trooppisella vyöhykkeellä. Tyranneihin kuuluu 78 sukua ja 300 lajia. Heimon lajikirjo on suuri. Suurin osa tyranneista syö hyönteisiä, mutta jotkut syövät hedelmiä tai selkärankaisia. Koot vaihtelevat huomattavasti. Joillain tyrannilajeilla kokonaispituus on suurempi kuin 29 cm, mutta se johtuu pääosin niiden pitkästä pyrstöstä. Myös eri lajien elinpaikat vaihtelevat havumetsistä trooppisiin lehtimetsiin.


title: Altair (täsmennyssivu)

text: Altair voi tarkoittaa seuraavia asioita:


title: Héctor López (baseballpelaaja)

text: Héctor Headley López Swainson (s. 9. heinäkuuta 1929 Colón) on panamalainen baseballpelaaja. Hän pelasi ammattilaistasolla Yhdysvalloissa vuosina 1955–1966. Joukkueet olivat Kansas City Athletics (vuoteen 1959) ja New York Yankees.


title: Kappa Mikey

text: Kappa Mikey on yhdysvaltalainen koko perheen animaatiosarja, jonka loi Larry Schwarz. Sarjaa esitetään Nickelodeonilla niin Suomessa kuin Yhdysvalloissa ja siitä on tuotettu yhteensä 52 jaksoa. Tarina kertoo 18-vuotiaasta Mikeystä, joka High Schoolista valmistuttuaan lähti Clevelandista Japaniin voitettuaan arvasta koe-esiintymisen vanhaan suosittuun LilyMu-sarjaan. Näyttelijöiden mielestä Mikey ei sopinut sarjaan, mutta yleisö oli eri mieltä ja sarjan katsojaluvut nousivat jälleen, minkä myötä Mikeysta tuli Japanin suurin animetähti.


title: Harvey Fuqua

text: Harvey Fuqua (27. heinäkuuta 1929 – 6. heinäkuuta 2010 Detroit) oli yhdysvaltalainen soulmuusikko. Hän oli merkittävä varhainen vaikuttaja Motown Records -levymerkin toiminnassa ja teki tuottajantyötä muiden muassa Marvin Gayelle.


title: Harvey Fuqua

text: Fuqua toimi vuosina 1951–1958 The Moonglows -yhtyeen alkuperäisenä laulajana. Yhtye kelpuutettiin vuonna 2000 Rock and Roll Hall of Fameen.


title: Harvey Fuqua

text: Fuqua teki myöhemmällä urallaan yhteistyötä esimerkiksi New Birth -yhtyeen ja Sylvester Jamesin kanssa.


title: Harvey Fuqua

text: Fuqua kuoli Detroitissa 80-vuotiaana 6. heinäkuuta 2010.


title: Anna Gordy Gaye

text: Anna Ruby Gaye ("os. Gordy", 12. joulukuuta 1922 Milledgeville Georgia – 31. tammikuuta 2014 Los Angeles, Kalifornia) oli yhdysvaltalainen soulmusiikin lauluntekijä. Hän oli Motown Recordsin perustaja Berry Gordy nuoremman sisar.


title: Anna Gordy Gaye

text: Gaye syntyi Milledgevillessä Georgiassa, mutta muutti Michiganin Detroitiin pian tämän jälkeen. Vuonna 1959 hän oli perustamassa nimeään kantanutta "Anna Recordsia". Vuosina 1964–1977 hän oli naimisissa laulaja/lauluntekijä Marvin Gayen kanssa. Yhdessä he adoptoivat pojan "Marvin Pentz Gaye III". Anna kirjoitti tai oli mukana kirjoittamassa miehelleen useita hittejä.


title: Berry Gordy

text: Berry Gordy (s. 28. marraskuuta 1929) on yhdysvaltalainen tuottaja, joka perusti Motown Recordsin vuonna 1959.


title: Berry Gordy

text: Afroamerikkalainen Gordy syntyi Detroitissa, Michiganissa. Hänen yhtiönsä nimi oli alun perin Tamla. Gordy muutti vuonna 1968 Los Angelesiin, Kaliforniaan, johon koko yhtiö siirtyi vuonna 1972.


title: Berry Gordy

text: Gordy otettiin vuonna 1990 Rock and Roll Hall of Fameen, ja hänellä on tähti Hollywood Walk of Famella. Häneltä on ilmestynyt omaelämäkerta "To Be Loved" (1994).


title: Berry Gordy

text: Gordy on ollut kolmesti naimisissa ja kolmesti eronnut. Hänen seitsemästä lapsestaan erityisen tunnettuja ovat näyttelijä Rhonda Ross Kendrick (s. 1971) ja muusikko Rockwell eli Kenneth William Gordy (s. 1964).


title: Keisos

text: Keisos () oli kreikkalaisessa mytologiassa Temenoksen poika ja Hyrnethon veli. Hän oli Medonin, Maronin ja Filiaan isä. Hänesä tuli Argoksen kuningas isänsä jälkeen.


title: Keisos

text: Kun hänen isänsä Temenos oli nimittänyt Deifonteen, Hyrnethon aviomiehen, armeijan komentajaksi, alkoi Keisos pelätä tämän seuraavan isäänsä valtaistuimelle. Temenoksen pojat palkkasivat joukkion tappamaan isänsä, ja Keisos anasti valtaistuimen itselleen. Keisos yritti muiden veljien kanssa – nuorinta lukuun ottamatta – vielä erottaa Deifonteen ja Hyrnethon toisistaan, mikä johti Hyrnethon kuolemaan.


title: Keisos

text: Keisosta seurasi kuninkaana hänen poikansa Medon.


title: Paul Molitor

text: Paul Leo Molitor (s. 22. elokuuta 1956) on yhdysvaltalainen baseballpelaaja. Hän pelasi Major League -tasolla vuosina 1978–1998.


title: Paul Molitor

text: Molitor syntyi St. Paulissa, Minnesotassa. Hänen joukkueinaan olivat Milwaukee Brewers (1978–1992), Toronto Blue Jays (1993–1995) ja Minnesota Twins (1996–1998).


title: Paul Molitor

text: Molitor valittiin All-Star-joukkueeseen vuosina 1980, 1985, 1988, 1991, 1992, 1993 ja 1994. Hän on kuulunut Baseball Hall of Fameen vuodesta 2004.


title: Tommy Lasorda

text: Thomas Charles ”Tommy” Lasorda (s. 22. syyskuuta 1927) on yhdysvaltalainen baseballpelaaja ja -valmentaja.


title: Tommy Lasorda

text: Lasorda pelasi Major League -tason syöttäjänä vuosina 1954–1956. Hänen joukkueinaan olivat Los Angeles Dodgers ja Kansas City Athletics.


title: Tommy Lasorda

text: Lasorda toimi myöhemmin Los Angeles Dodgersin joukkueenjohtajana vuosina 1976–1996. Hän toipui vuonna 1996 saamastaan sydänkohtauksesta ja pääsi vuonna 1997 Baseball Hall of Fameen. Hän palasi johtaakseen Yhdysvaltain baseballjoukkuetta vuoden 2000 kesäolympialaisissa Sydneyssä.


title: Johnny Mize

text: Johnny Mize (7. tammikuuta 1913 – 2. kesäkuuta 1993) oli yhdysvaltalainen baseballpelaaja.


title: Johnny Mize

text: Mize pelasi ensimmäisenä pesämiehenä St. Louis Cardinalsissa, New York Giantsissa ja New York Yankeesissa. Hän pelasi ensimmäisen Major League -tason ottelunsa 16. huhtikuuta 1936 ja viimeisensä 26. syyskuuta 1953.


title: Johnny Mize

text: Mize sai paikan Baseball Hall of Famesta vuonna 1981. Hän eli 80-vuotiaaksi.


title: Abessinialainen (marsurotu)

text: Abessiinialainen on karkeakarvainen marsurotu. Rodun tärkein tuntomerkki on turkin voimakkaat karvapyörteet eli niin kutsutut rusetit. Ruseteista lähtevien karvojen kohdatessa syntyy harjoja, jotka ovat puhdasrotuisilla yksilöillä usein suorissa linjoissa. Abessinialaisia kutsutaan usein myös rusettimarsuiksi. Tätä nimeä käytetään enemmän lemmikkimarsujen yhteydessä ja kun puhutaan marsuista, jotka eivät ole aivan puhdasrotuisia. Abessiinialainen on rodun virallinen nimi, ja sitä käytetään muun muassa näyttelyissä.


title: Abessinialainen (marsurotu)

text: Turkin tulee olla tiheä, karkea ja paksu. Karvan pituus tulee olla 4-5 cm. Rusettien välissä olevien harjojen tulee olla selväpiirteiset ja korkeat, eivätkä ne saa kaatua toistensa päälle. Rusetteja tulee olla 8 kpl ja niiden tulee olla linjassa "ruudukkona". Jos yhdessä "ruudussa" on kaksi rusettia on kyse tuplarusetista, mikä on yleinen virhe. Rusettien tulee olla suuria, neliön muotoisia ja selkeästi erottuvia eikä niiden keskuksissa saa olla kaljuja laikkuja. Rusettien keskustat eivät saa olla avoimet vaan niiden tulisi olla mahdollisimman pienet. Päässä olevan harjan (pääharjan) tulee olla korkea ja tiheä ja marsulla tulee olla tuuheat poskikarvat eli pulisongit.


title: Abessinialainen (marsurotu)

text: Rodulla sallitaan kaikki värit ja kuviot. Suomessa useimmat abessinialaiset ovat väriltään brindlejä tai tortoiseshell & whiteja.


title: Abessinialainen (marsurotu)

text: Abessinialaiset ovat yleensä aktiivisia, temperamenttisia ja rohkeita.


title: I Am Legend

text: I Am Legend on vuonna 2007 ensi-iltansa saanut kauhu-, tieteis- ja toimintaelokuva, jonka on ohjannut Francis Lawrence. Elokuvan pääosanäyttelijänä on Will Smith. Hän esittää Robert Nevillea, joka on mahdollisesti ainoa tappavasta viruksesta selvinnyt ihminen. Virus muuttaa ihmiset verenjanoisiksi yöeläimiksi, mutta Neville työskentelee luodakseen parannuskeinon.


title: I Am Legend

text: "I Am Legend" on jo kolmas Richard Mathesonin vuonna 1954 julkaistun romaaniin "Olen legenda" pohjautuva elokuva. Aikaisemmat elokuvat ovat olleet "L’ultimo uomo della terra" vuodelta 1964 ja "Viimeinen mies" vuodelta 1971.


title: I Am Legend

text: "I Am Legend" tuli elokuvateattereihin Yhdysvalloissa 14. joulukuuta 2007.


title: I Am Legend

text: Vuonna 2009 tohtori Alice Krippin (Emma Thompson) on kehittänyt syöpää vastaan lääkkeen, joka kohtalokkain seurauksin muuntautuu tappavaksi virukseksi. Vuonna 2012 virus on pyyhkinyt melkein koko ihmisrodun maapallolta. 90 prosenttia ihmisistä on kuollut, 9 prosenttia on sairastunut virukseen ja alle prosentti maapallon väestöstä on immuuni virukselle. Virukseen sairastuneet ovat alttiita auringon- ja kuunvalolle, ja pysyttelevätkin päivisin asumattomien rakennusten suojaisassa pimeydessä.


title: I Am Legend

text: Kolme vuotta viruksen puhkeamisen jälkeen everstiluutnantti Robert Neville (Will Smith) on ainoa terve eloonjäänyt New Yorkissa – ja mahdollisesti koko maailmassa. Nevillen ainoa seuralainen on hänen koiransa Samantha (Sam), jonka kanssa hän katselee elokuvia ja vanhoja uutisia. Koska Nevillen veri on immuuni virukselle, hän viettää päivät kotilaboratoriossaan tekemässä kokeita vastalääkkeen keksimiseksi. Joka päivä puoliltapäivin hän käy myös Manhattanin South Street Seaportissa lähettämänsä radioviestin vuoksi. Viestissä hän kertoo olevansa New Yorkin ainoa selviytynyt, ja voivansa tarjota ruokaa ja turvapaikan muille terveille ihmisille.


title: I Am Legend

text: Eräänä päivänä eräs Nevillen kokeissa käyttämistä sairastuneista rotista vaikuttaa parantuneen, ja näyttää siltä että Neville on löytänyt lupaavan hoitomahdollisuuden. Niinpä hän virittää ansan sairastuneille, ja saakin napattua erään sairaan naisen. Hän vie naisen laboratorioonsa ja antaa tälle mahdollista vastalääkettä. Nainen lähes menehtyy, mutta Neville onnistuu pelastamaan hänet. Näkyvää muutosta parempaan ei kuitenkaan näy, joten Neville jättää naisen laboratorioon voidakseen tehdä lisää kokeita myöhemmin.


title: I Am Legend

text: Nevillen kulkiessa kadulla Samin kanssa hän huomaa yhden mallinukkensa kadulla, ja lähtee kävelemään sitä kohti. Sairastuneet ovat matkineet Nevillen tekemää ansaa, johon Neville nyt joutuu ja menettää tajuntansa. Kun hän herää, aurinko on juuri laskemassa, ja yrittäessään hankkiutua kiireesti irti ansasta Neville satuttaa jalkansa. Hän ja Sam joutuvat kolmen sairastuneen koiran hyökkäyksen kohteeksi, ja puolustautumisyrityksistä huolimatta eräs koirista onnistuu puremaan Samia. Kaksikon onnistuu kuin onnistuukin päästä takaisin Nevillen asunnolle, missä tartunnan saanut Sam yrittää purra Nevilleä, jonka on pakko kuristaa koira. Samin kuolemasta masentunut Neville ei jaksa lähteä Seaportiin tarkistamaan onko kukaan kuullut hänen radiolähetystään, ja seuraavana yönä hän yksinäisyyteen kyllästyneenä päättää yrittää kostaa sairastuneille Samin kohtalon. Hän jää kuitenkin pahasti alakynteen, ja luultavasti kuolisi elleivät kaksi selviytynyttä, Anna (Alice Braga) ja nuori poika Ethan (Charlie Tahan) sattuisi löytämään ja pelastamaan häntä. Nevillen asunnolla käy ilmi, että he olivat juuri samana päivänä odottaneet Nevilleä Seaportissa, turhaan. He kertovat selviytyneensä Punaisen Ristin evakuointilaivalta, ja ovat nyt menossa selviytyneiden leirille Vermontiin.


title: I Am Legend

text: Sairastuneet onnistuivat seuraamaan Nevillen pelastaneita Annaa ja Ethania, ja seuraavana yönä sairastuneet hyökkäävät joukolla Nevillen taloon kaikista Nevillen puolustusjärjestelmistä huolimatta. Kolmikko pakenee Nevillen laboratorioon ja siellä olevan pleksioven taakse, missä myös Nevillen aikaisemmin nappaama sairastunut nainen on. Ihmeekseen Neville huomaa naisen parantuneen, jolloin hän ottaa tästä verta ja antaa koeputken Annalle. Hän käskee Annan ja Ethanin paeta hiilikuiluun koeputken kanssa. Veressä on pelastava aine. Itse hän ottaa pöytälaatikostaan kranaatin, jonka avulla hän tappaa sairastuneet siten uhraten itsensä. Anna ja Ethan selviytyvät Vermontin selviytyneiden siirtokuntaan, missä Anna antaa koeputkessa olevan veren armeijan käyttöön, jotta sairastuneita voidaan vihdoin alkaa parantaa.


title: I Am Legend

text: DVD sisältää myös vaihtoehtoisen loppuratkaisun. Tässä versiossa sairastuneet rynnivät aikansa pleksiovea vasten, kunnes Neville tajuaa mitä nämä haluavat. Hän avaa panssarioven siinä toivossa, että sairastuneet eivät hyökkää vaan antavat hänen luovuttaa noille sairastuneen naisen, jonka hän kaappasi aikaisemmin kokeitaan varten. Sairastuneet eivät vahingoita Nevilleä, vaan lähtevät pois vieden mennessään Nevillen heille luovuttaman sairaan naisen. Neville, Anna ja Ethan jatkavat selviytyneiden etsimistä ja suuntaavat kohti Vermontissa sijaitsevaa pelastuneiden siirtokuntaa.


title: I Am Legend

text: Warner Bros. alkoi kehitellä "I Am Legend" -elokuvaa jo vuonna 1994, ja erilaisia näyttelijöitä ja elokuvaohjaajia oli kiinnitetty projektiin. Tuotanto alkoi kuitenkin vasta vuonna 2006 New Yorkissa.


title: I Am Legend

text: Warner Bros. on hankkinut itselleen oikeudet "I Am Legendin" jatko-osaan.


Päiväntasaajan Guinean jalkapallomaajoukkue edustaa Päiväntasaajan Guineaa kansainvälisissä jalkapallo-otteluissa. Maa ei ole koskaan pelannut MM-kisoissa. Vuonna 2012 Päiväntasaajan Guinea isännöi Afrikan mestaruuskilpailuita yhdessä Gabonin kanssa ja näin esiintyi turnauksessa ensi kertaa. Joukkueen päävalmentajana toimii brasilialainen Gîlson Paulo. Kisojen aikana Päiväntasaajan Guinea eteni puolivälieriin tultuaan omassa lohkossa toiseksi. Joukkueen tähän mennessä paras saavutus on neljäs sija Afrikan mestaruuskisoissa 2015.


title: Päiväntasaajan Guinean jalkapallomaajoukkue

text: Maajoukkue on ollut korkeimmillaan FIFA:n rankingissa sijalla 49, helmikuussa 2015.


title: Giverny

text: Giverny on kunta Ranskassa Seinen rannalla Euren departementissa, 75 kilometriä Pariisista länteen. Kunnassa on arviolta 501 asukasta (vuonna 2013) ja sen pinta-ala on 6,46 neliökilometriä.


title: Giverny

text: Givernystä on löydetty jälkiä asutuksesta neoliittiselta kaudelta. Merovingit perustivat Givernyn seurakunnan. On todistettu, että merovingien aikana Givernyn asukkaat kasvattivat viinirypäleitä. Vuonna 863 kuningas Kaarle Kaljupää antoi Givernyn tilan Saint-Denis-le-Fermentin munkeille.


title: Giverny

text: Givernyn Sainte Radegonden kirkko on rakennettu romaaniseen tyyliin ja siinä on gotiikan ajalta laajennuksia.


title: Giverny

text: Taidemaalari Claude Monet asui Givernyssä vuosina 1883–1926. Hänen asuntonsa sekä sen puutarhat toimivat nykyään museona. Givernyssä on asunut myös yhdysvaltalaisia taidemaalareita, tunnetuimpia heistä olivat Willard Metcalf ja Theodore Robinson.


SpongeBob SquarePants: Battle for Bikini Bottom on THQ:n vuonna 2003 julkaisema tasohyppely- ja toimintaseikkailupeli, joka perustuu televisiosarjaan Paavo Pesusieni. Peli palkittiin Blimp Awardilla, Kids’ Choice Awardsissa vuonna 2004.


title: SpongeBob SquarePants: Battle for Bikini Bottom

text: Pelissä on tavoitteena puolustaa tangalaa Duplicatotron 3000:lla Planktonilta, joka yrittää vallata aluetta luomillaan roboteilla. Pelaaja voi pelata Paavo Pesusienellä, Patrikilla ja Sannalla.


title: Mika Arpiainen

text: Mika Arpiainen (s. 23. maaliskuuta 1948) on entinen suomalainen autourheilija ja kaksinkertainen rallin Suomen-mestari vuosilta 1984 ja 1985. Hänen kartanlukijanaan oli tuolloin Timo Hantunen. Hän on lisäksi osallistunut yhteen Formula 2 -kilpailuun.


title: Mika Arpiainen

text: Arpiainen voitti 1976 Formula Vee -luokan Euroopan-mestaruuden. Hän varmisti EM-voiton 19. syyskuuta voittamalla Silverstonen osakilpailun.


title: Mika Arpiainen

text: Arpiainen on lisäksi toiminut kommentaattorina muun muassa Formula 1 -lähetyksissä.


title: Valkovatukka

text: Valkovatukka ("Rubus parviflorus") on vatukoiden ("Rubus") laji. Sitä esiintyy alkuperäisenä Pohjois-Amerikan Alaskassa, Ontariossa ja Minnesotassa sekä etelässä Pohjois-Meksikon alueella. Valkovatukkaa kasvaa pohjoisesta merenpinnan tasalta 2500 metrin korkeuteen etelässä.


title: Valkovatukka

text: Valkovatukka on tuuhea pensas, joka kasvaa noin 2,5 metriä korkeaksi. Sen varret ovat paksuudeltaan 3–15 millimetriä. Usein se kasvaa suurina rypäinä, jotka leviävät maanalaisena juurakkona. Poiketen muista sukunsa lajeista valkovatukassa ei ole piikkejä. Lehdet ovat kouramaiset (sormihalkoiset), viisilohkoiset ja halkaisijaltaan 5–20 senttimetriä. Ne ovat pehmeät ja nukkaiset rakenteeltaan. Kukat ovat läpimitaltaan 2–6 senttimetriä. Yhdessä kukassa on viisi valkoista terälehteä ja lukuisia keltaisia heteitä. Se tuottaa kirpeän, syötäväksi sopivan 10–15 millimetriä halkaisijaltaan olevan hedelmän, joka kypsyy kirkkaanpunaiseksi keskikesästä loppukesään. Kuten muutkaan vadelmat, se ei ole oikea hedelmä. Sen sijaan se on kimppu siemeniä sisältäviä, pieniä luumarjahedelmiä ytimen ympärillä. Kun hedelmän ottaa kerättäessä varovasti irti ytimestä, jää jäljelle sormustinta muistuttava hedelmä. Siitä tulee kasvin englanninkielinen nimi, joka tarkoittaa "sormustinmarjaa" ().


title: Valkovatukka

text: Valkovatukan hedelmät ovat suurempia, litteämpiä ja pehmeämpiä kuin vadelman. Niissä on paljon pieniä siemeniä. Koska hedelmä on pehmeä, sitä ei voi kunnolla pakata eikä kuljettaa, ja siksi valkovatukkaa harvoin viljellään kaupalliseen tarkoitukseen. Luonnonvaraisista valkovatukoista tehdään erinomaista hilloa, jota myydään paikallisena herkkuna sen esiintymisalueella, erityisesti Keweenavin niemimaalla Ylä-Michiganissa. Hillo tehdään sekoittamalla yhtä paljon marjoja ja sokeria. Hilloa kiehautetaan kaksi minuuttia ennen kuin ne purkitetaan.


title: Valkovatukka

text: Valkovatukan taimet leviävät parhaiten istuttamalla lepotilassa oleva osa juurakkoa, sen siemeniä tai varren palasia.


title: CityJet

text: CityJet on Dublinissa, Irlannissa kotipaikkaansa pitävä lentoyhtiö, joka operoi Euroopan sisäistä lentoliikennettä. CityJet oli Air Francen tytäryhtiö maaliskuuhun 2014 asti. Lentoyhtiön päätukikohta sijaitsee Dublinin lentoasemalla, kun taas toinen tukikohta on Charles de Gaullen kansainvälinen lentoasema Pariisissa. Vuonna 2004 CityJet kuljetti 1,1 miljoonaa matkustajaa. Euroopan alueellisten lentoyhtiöiden liitto on palkinnut CityJetin kauden 2008/9 toiseksi parhaana lentoyhtiönä sekä kauden 2007/8 kolmanneksi parhaana lentoyhtiönä.


title: CityJet

text: Lentoyhtiö perustettiin virallisesti 28. syyskuuta 1992, ja lentotoiminnan se aloitti 12. tammikuuta 1994. Yhtiön perusti Pat Byrne, ja aluksi se lensi London City Airportin ja Dublinin välistä liikennettä Virgin Atlantic Airwaysin alaisuudessa. Vuonna 1997 yhtiö aloitti reitin liikennöinnin omissa nimissään. Näihin aikoihin alkoi yhteistyö Air Francen kanssa Pariisin ja London Cityn välillä.


title: CityJet

text: Air France omisti CityJetin ja sen belgialaisen tytäryhtiön VLM Airlinesin mutta myi yritykset vuonna 2014 saksalaiselle Intro Aviationille. Intro Aviation ilmoitti käynnistävänsä lentoyhtiön laivaston modernisoinnin, jossa vanhat Avro RJ85 -koneet korvataan joko Suhoi Superjet 100- tai Bombardier CS100 -koneilla. Se muutti myös VLM:n itsenäiseksi wet lease -liiketoimintaa harjoittavaksi yhtiöksi.


title: CityJet

text: VLM on myöhemmin myyty nykyiselle johdolle. Intro on ilmoittanut myyvänsä yhtiön ja neuvottelut ovat edenneet uuden rahoittajan kanssa. CityJet ilmoitti ostavansa suomalaisen lentoyhtiön Blue1:n SAS:ltä lokakuussa 2015. Samalla SAS ilmoitti, että CityJet on voittanut 8+6 koneen sopimuksen SAS:n kanssa kolmen vuoden + optioiden kanssa. Uudet Bombardier CRJ-900NG -koneet aloittivat liikenteen 27. maaliskuuta 2016. CityJet on myös tilannut 15 Sukhoi Superjet SSJ-100 -konetta korvaamaan ikääntyneet RJ-85-koneensa.Yhtiön laivastoon kuuluivat seuraavat koneet lokakuussa 2018. Koneiden yhteismäärä 46 ja keski-ikä seitsemän vuotta.


title: Uwe Bellmann

text: Uwe Bellmann (s. 1962) on entinen saksalainen maastohiihtäjä, joka aktiiviurallaan edusti myös Saksan demokraattista tasavaltaa.


title: Uwe Bellmann

text: Bellmann kilpaili kansainvälisellä tasolla vuosina 1982–1999. Hän hiihti avausosuuden DDR:n viestijoukkueessa, joka jakoi pronssimitalin Suomen kanssa Oslon MM-kilpailujen 1982 viestikilpailussa. Joukkueeseen kuuluivat hänen lisäkseen Uwe Wunsch, Stefan Schicker ja Frank Schröder.


title: Uwe Bellmann

text: Bellmann sijoittui Sarajevon olympialaisissa 1984 15 kilometrillä seitsemänneksi ja 30 kilometrillä yhdenneksitoista. Seefeldin MM-kilpailuissa 1985 hän oli 50 kilometrillä kymmenes ja Oberstdorfissa 1987 50 kilometrin vapaan hiihtotavan kilpailussa kahdestoista.


title: Uwe Bellmann

text: Bellmann sijoittui Calgaryn olympialaisissa 1988 15 kilometrin perinteisen tyylin kilpailussa viidenneksi, 30 kilometrillä (p) viidenneksitoista ja 50 kilometrin vapaan kisassa kahdeksanneksi. Joulukuussa 1988 hän saavutti uransa ainoan palkintokorokesijoituksen maailmancupissa oltuaan kolmas Ramsaun 15 kilometrin (v) kilpailussa. Hän sijoittui kauden yhteispisteissä yhdeksänneksi. Lahden MM-kisoissa 1989 hän oli 30 kilometrillä (p) viides.


title: Uwe Bellmann

text: Muutaman heikomman vuoden jälkeen Bellmann oli Thunder Bayn MM-kilpailuissa 1995 10 kilometrin perinteisen hiihtotavan kilpailussa yhdestoista ja 30 kilometrillä (p) kahdestoista.


title: All Night Boogie

text: All Night Boogie on Pepe Ahlqvist & Tumbleweed -yhtyeen esikoisalbumi, joka julkaistiin 11. huhtikuuta 1997. Yhtye käytti vielä tuolloin nimeä "Tumbleweed", mutta myöhemmät levyt tehtiin "The Rolling Tumbleweed" -nimellä.


title: Simpsonit (19. tuotantokausi)

text: Simpsoneiden 19. tuotantokausi (2007–2008) käynnistyi Yhdysvalloissa 23. syyskuuta 2007. Se on ensimmäinen tuotantokausi Yhdysvalloissa "The Simpsons Movie" -elokuvan jälkeen ja se sisältää seitsemän ylijäämäjaksoa Simpsoneiden 18. tuotantokaudelta (JABF). Kauden esitys aloitettiin Suomessa 6. huhtikuuta 2008, siitä esitettiin 11 jaksoa jonka jälkeen sarja jäi kesätauolle. Ensiesitykset Suomessa alkoivat uudestaan 14. syyskuuta 2008 jaksolla ”Rakkautta Springfieldin tyyliin” ("Love, Springfieldian Style").


title: Simpsonit (19. tuotantokausi)

text: 19. tuotantokaudella sarjassa vierailivat Maya Rudolph, Plácido Domingo, Kelsey Grammer, Glenn Close, Lance Armstrong, Amy Winehouse, Drew Carey, Jim Jarmusch, John C. Reilly, Zooey Deschanel, Beverly D'Angelo, The Dixie Chicks, Marcia Wallace, Topher Grace, Terry Gross, Kurt Loder, "Weird Al" Yankovic, David Hyde Pierce, Jon Stewart, Dan Rather, John Mahoney, Keith Olbermann, Stephen Colbert, Lionel Richie, Alan Moore, Art Spiegelman, Dan Clowes, Jack Black, Maurice LaMarche, Matt Dillon, Steve Buscemi, Ted Nugent ja Julia Louis-Dreyfus.


title: Uwe Wünsch

text: Uwe Wünsch (s. 15. helmikuuta 1963) on entinen saksalainen maastohiihtäjä, joka edusti aktiiviurallaan Saksan demokraattista tasavaltaa.


title: Uwe Wünsch

text: Wunsch hiihti toisen osuuden DDR:n viestijoukkueessa, joka jakoi pronssimitalin Suomen kanssa Oslon MM-kilpailujen 1982 viestikilpailussa. Joukkueeseen kuuluivat hänen lisäkseen Uwe Bellmann, Stefan Schicker ja Frank Schröder.


title: Uwe Wünsch

text: Wunsch oli maailmancupin osakilpailussa parhaimmillaan kahdestoista 15 kilometrin kilpailussa Sarajevossa helmikuussa 1983.


title: Tigerbeat

text: Tigerbeat on Pepe Ahlqvist & The Rolling Tumbleweed -yhtyeen toinen studioalbumi, joka julkaistiin 24. maaliskuuta 1999. Levy on ensimmäinen The Rolling Tumbleweed -nimellä tehty, sillä edellinen albumi "All Night Boogie" tehtiin vielä Tumbleweed-nimellä.


title: Montbéliard

text: Montbéliard on kaupunki Itä-Ranskassa, Bourgogne-Franche-Comtén alueella, Doubsin departementissa. Montbéliard on samannimisen arrondissementin aliprefektuuri ja kahden kantonin pääpaikka. Kaupungissa on arviolta 25 697 asukasta (vuonna 2013) ja sen pinta-ala on 15,01 neliökilometriä.


title: Montbéliard

text: Montbéliard sijaitsee Burgundin portin alueella, noin 15 kilometriä Belfortista lounaaseen. Vogeeseille ja Juravuoristoon on matkaa noin 25 kilometriä.


title: Montbéliard

text: Ensimmäinen kirjallinen maininta Montbéliardista on säilynyt vuodelta 985. Vuodesta 1397 kaupunki kuului neljän vuosisadan ajan Württembergiin, jolloin se tunnettiin saksaksi nimellä "Mömpelgard". Kaupungin maamerkki onkin Württemberg-Mömpelgardin kreivien linna. Ranskan vallankumouksen yhteydessä kaupunki liitettiin Ranskaan.


title: Montbéliard

text: Montbéliardin lähellä, Sochaux’ssa, sijaitsevat Peugeotin autotehtaat. Jalkapalloseura FC Sochaux pelaa kotiottelunsa kaupungissa sijaitsevalla Stade Auguste Bonal’lla.


title: Stefan Schicker

text: Stefan Schicker on entinen saksalainen maastohiihtäjä, joka edusti aktiiviurallaan Saksan demokraattista tasavaltaa.


title: Stefan Schicker

text: Schicker hiihti kolmannen osuuden DDR:n viestijoukkueessa, joka jakoi pronssimitalin Suomen kanssa Oslon MM-kilpailujen 1982 viestikilpailussa. Joukkueeseen kuuluivat hänen lisäkseen Uwe Bellmann, Uwe Wunsch ja Frank Schröder.


title: Frank Schröder

text: Frank Schröder (s. 6. maaliskuuta 1962) on entinen saksalainen maastohiihtäjä, joka edusti aktiiviurallaan Saksan demokraattista tasavaltaa.


title: Frank Schröder

text: Schröder hiihti ankkuriosuuden DDR:n viestijoukkueessa, joka jakoi pronssimitalin Suomen kanssa Oslon MM-kilpailujen 1982 viestikilpailussa. Joukkueeseen kuuluivat hänen lisäkseen Uwe Bellmann, Uwe Wunsch ja Stefan Schicker.


title: Frank Schröder

text: Schröder sijoittui samoissa kisoissa lisäksi viidenneksitoista 15 kilometrin kilpailussa.


title: Yrjö Valkama

text: Yrjö Rikhard Valkama (20. elokuuta 1887 Ruovesi – 27. elokuuta 1944 Oulainen) oli suomalainen vasemmistopoliitikko, joka toimi Suomen sosialistisen työväenpuolueen kansanedustajana vuosina 1922–1923. Valkama erotettiin SSTP:n eduskuntaryhmästä ja puolueesta alkuvuonna 1923. Myöhemmin hän vaikutti Suomen sosialidemokraattisen puolueen riveissä.


title: Yrjö Valkama

text: Valkama aloitti poliittisen toimintansa jo nuorena. Hän liittyi SDP:hen vuonna 1906. Vuodesta 1912 Yhdysvalloissa oleskellut Valkama palasi Suomeen vuonna 1921 ja ryhtyi maanviljelijäksi Oulaisissa. Eduskuntavaaleissa seuraavan vuoden heinäkuussa Valkama valittiin kansanedustajaksi SSTP:n listoilta Oulun läänin eteläisestä vaalipiiristä. Valkama oli SSTP:n ehdokkaana, koska Oulaisten työväenyhdistys oli SDP:n sisäisessä suuntataistelussa valinnut viiteryhmäkseen puolueen vasemmiston. Eduskunnassa hän vaikutti maatalousvaliokunnassa.


title: Yrjö Valkama

text: Valkama erotettiin SSTP:n eduskuntaryhmästä sen jälkeen, kun hän ilmoitti vastustavansa maanalaista poliittista toimintaa Suomessa. Asia tuli ilmi, kun Valkaman kansanedustajatoveri August Rytkönen kuuli Valkaman esittävän tämänsuuntaisia ajatuksia junassa muiden puolueiden edustajien seurassa. Rytkösen valppauden ansiosta Valkama sai kutsun puoluetoimikunnan kokoukseen, joka 21. maaliskuuta 1923 päätti erottaa Valkaman miehen kieltäydyttyä jälleen hyväksymästä salaista toimintaa. Oulaisten työväenyhdistys oli aluksi haluton taipumaan puolueen päätökseen, mutta tunteja kestäneen debatin jälkeen sekin taipui. Erottamisesta ja asennoitumisestaan huolimatta Valkama vangittiin loppuvuodesta yhdessä SSTP:n eduskuntaryhmän kanssa.


title: Yrjö Valkama

text: Vapauduttuaan vankilasta Valkama kävi jälleen Yhdysvalloissa, mutta hän palasi pian takaisin Suomeen. Valkama hankki asunnon Oulaisten kirkonkylästä ja työskenteli asioitsijana. Hän liittyi uudelleen SDP:hen, ja vuonna 1929 hänet valittiin Oulun läänin eteläisen vaalipiirin sosialidemokraattisen piirijärjestön sihteeriksi. Valkama oli SDP:n ehdokkaana 1930-luvun eduskuntavaaleissa, mutta hänen äänensä eivät riittäneet eduskuntapaikan uusimiseen. Valkama myös kirjoitti usein puolueensa lehtiin.


title: Yrjö Valkama

text: Valkamalla oli Oulaisissa useita kunnallisia luottamustehtäviä. Sota-aikana hän toimi kuntansa viljelyspäällikkönä. 25. elokuuta 1944 Valkama joutui liikenneonnettomuuteen, ja hän kuoli saamiinsa vammoihin kaksi päivää myöhemmin.


title: Job Zone

text: Job Zone Limited Partnership oli Irakissa toiminut suomalaisomistuksessa oleva turvallisuusalanyritys. Yrityksen perusti Jyrki T. Mäkelä 2006. Yritys lopetti toimintansa lokakuussa 2007.


title: Ida Salmi

text: Iida "Ida" Salmi (oik. Iida Salminen, 16. marraskuuta 1885 Tampere – 19. helmikuuta 1974 Helsinki) oli suomalainen näyttelijä. Ida Salmi oli naimisissa muusikko Paul Salmisen kanssa.


title: Ida Salmi

text: Salmi oli aloitti näyttelijänuransa kotikaupungissaan Tampereella. Hän näytteli pitkän ajan teatterissa, kunnes esiintyi ensimmäisen kerran vuonna 1934 elokuvassa "Minä ja ministeri", missä aloittelivat myös Hugo Hytönen ja Aatu Dahlqvist, myöhemmin Talanne. Salmi teki vuosikymmenien mittaisen uran Tampereen Työväen Teatterissa ja Helsingissä Kansan Näyttämöllä.


title: Ida Salmi

text: Vaikka Ida Salmen elokuvaura alkoi vasta keski-ikäisenä, hän teki useita merkittäviä elokuvia. Ida Salmi on kuin onkin monen vanhan kansan suomalaisnäyttelijän tapaan "unohdettu" vanhojenpiikojen esittäjä, mutta hänet kuitenkin muistetaan muutamista osista. Salmi teki kaikkiaan noin 45 elokuvaroolia, joista merkittävimmät suoritukset ovat jo uran alkupäässä; "Seitsemän veljeksen" (1939) Männistön muori sekä elokuvan "Sellaisena kuin sinä minut halusit" (1944) päähenkilö Maijan kasvatusäiti, "muori". Ida Salmi nähtiin 1950-luvulla "Niskavuori"-elokuvissa, joissa hänellä oli palvelijattaren osa. Viimeinen elokuvarooli oli Edvin Laineen elokuvan "Niskavuori taistelee" (1957) satunnainen palvelijatar.


title: Ida Salmi

text: Salmen aviopuoliso Paul Salminen menehtyi vuonna 1949. Ida Salmi kuoli 88-vuotiaana 1974.


title: Transporter 2

text: Transporter 2 () on vuonna 2005 ensi-iltansa saanut Louis Leterrierin ohjaama ranskalainen toimintatrilleri.


title: Transporter 2

text: Elokuva on jatko-osa vuonna 2002 julkaistulle "The Transporter" elokuvalle. Elokuvasarjan kolmas osa "Transporter 3" julkaistiin vuonna 2008.


title: Transporter 2

text: Frank Martinin on muuttanut Ranskasta Yhdysvaltoihin Miamin lämpöön. Hän on saanut pitempiaikaisen työn varakkaan perheen alakouluikäisen pojan, Jackin henkilökohtaisena kuskina. Rauhallinen työ loppuu kuin seinään, kun Jackin terveysasemavisiitti muuttuu kidnappausyritykseksi.


title: Transporter 2

text: Elokuvasta julkaistiin "Transporter 2: Original Motion Picture Soundtrack" niminen albumi 2. syyskuuta 2012 TVT Recordsin alaisuudessa.


title: 26 (luku)

text: 26 (kaksikymmentäkuusi) on kokonaisluku, jota edeltää luku 25, ja seuraava luku on 27. Luvun jakajat ovat 1, 2, 13 ja 26.


title: 26 (luku)

text: Luku 26 on ainoa kokonaisluku, joka on yksin neliöluvun ja kuutioluvun välissä. Nämä luvut ovat 25 = 5 ja 27 = 3. Tämän todisti ensimmäisenä ranskalainen matemaatikko Pierre de Fermat.


title: 26 (luku)

text:
Ongelma voidaan muotoilla seuraavasti:
Määrää formula_1, joka toteuttaa yhtälöryhmän


title: 26 (luku)

text:
formula_2,
kun luvut formula_1, formula_4 ja formula_5 ovat kokonaislukuja.


title: 26 (luku)

text: Ongelman eräs ratkaisu löytyy osoitteesta http://www.eleves.ens.fr/home/baglio/maths/26number.pdf


title: Alfonso VI (Portugali)

text:
Alfonso VI Voitokas (, 21. elokuuta 1643–12. syyskuuta 1683) oli Portugalin kuningas.
Hän seurasi isäänsä valtaistuimelle kolmetoistavuotiaana vuonna 1656, mutta koska Alfonso oli puoliksi halvaantunut ja mieleltään vajaa, hänen äitinsä toimi sijaishallitsijana vuoteen 1662.


title: Alfonso VI (Portugali)

text: Alfonson valtakaudella Espanja tunnusti Portugalin itsenäisyyden. Hollanti, Englanti ja Portugali jakoivat siirtomaitaan uudelleen.


title: Alfonso VI (Portugali)

text: Veli Pietari II syrjäytti Alfonsin ja määräsi tämän maanpakoon Azorien saarille. Pietari toimi sijaishallitsijana vuodesta 1667 alkaen.


title: The Bridge (Pepe Ahlqvistin albumi)

text: The Bridge on Pepe Ahlqvistin & The Rolling Tumbleweed -yhtyeen kolmas albumi, joka julkaistiin 28. elokuuta 2001.


title: Small Timer

text: Small Timer on Pepe Ahlqvist & The Rolling Tumbleweed -yhtyeen neljäs ja viimeiseksi jäänyt albumi, joka julkaistiin 3. marraskuuta 2003.


title: Small Timer

text: Kaikki kappaleet sovittanut The Rolling Tumbleweed.


title: Liisa Roine

text: Liisa Marjatta Roine (s. 27. kesäkuuta 1938 Tampere) on suomalainen näyttelijä. Hän on näyttelijä Eero Roineen tytär ja Esko ja Eila Roineen sisar. Hän on ollut naimisissa näyttelijä Seppo Mäen kanssa vuodesta 1961. Heillä on kaksi lasta, tytär Alina ja poika Aleksi.


title: Harry L. Davis

text: Harry Lyman Davis (25. tammikuuta 1878 Cleveland – 21. toukokuuta 1950) oli yhdysvaltalainen republikaanipoliitikko.


title: Harry L. Davis

text: Davis toimi Clevelandin pormestarina vuosina 1916–1919 ja 1934–1935 sekä Ohion kuvernöörinä 1921–1923. Hän hävisi uudelleenvalinnan vuonna 1924 A. Victor Donaheylle.


title: Mister Blues

text: Mister Blues on Pepe Ahlqvist & UMO Jazz Orchestran albumi, joka julkaistiin 19. joulukuuta 2006.


title: Boogie Thing

text: Boogie Thing on Pepe Ahlqvist & Tumbleweed -yhtyeen EP-levy, joka julkaistiin vuonna 28. kesäkuuta 1996.


title: Keri Hilson

text:
Keri Lynn Hilson (s. 5. joulukuuta 1982 Atlanta, Georgia) on yhdysvaltalainen R'n'B -laulaja ja lauluntekijä. Hilson on tunnettu myös taustalaulajana monissa kirjoittamissaan kappaleissa.
Hilson on kirjoittanut musiikkia eri artisteille vuodesta 2001.


title: Keri Hilson

text: Keri Lynn Hilson syntyi vuonna 1982 Decaturissa Georgiassa. Hilson aloitti pianonsoiton ja laulamisen ollessaan murrosiässä, ja hän on ollut aktiivisena muusikkona 14-vuotiaasta saakka. Hilsonista tuli lauluntekijä ja -kirjoittaja käydessään lukiota.


title: Keri Hilson

text: Vuonna 2007 Hilson oli mukana Timbalandin hiteissä ""The Way I Are"" ja ""Scream"", minkä jälkeen hän aloitti oman soolouransa. Hänen debyyttialbuminsa "In a Perfect World..." ilmestyi alkuvuodesta 2009, ja se sisälsi singlet ""Energy"", ""Return the Favor"", ""Turnin' Me On"" ja ""Knock You Down"". Kyseinen levy ylsi Billboard 200 -listalla ykköseksi. Levyllä vieraili isoja nimiä, kuten Lil Wayne, Kanye West, Ne-Yo ja Akon. Levy myi kultaa. Loppuvuodesta 2010 Hilson julkaisi toisen albuminsa No Boys Allowed. Levy ei menestynyt yhtä hyvin kuin ensimmäinen.


title: Keri Hilson

text: Artisteja, joille Hilson on kirjoittanut musiikkia, ovat mm. Britney Spears, Toni Braxton, Chris Brown, Mary J. Blige, Usher, Ciara, The Pussycat Dolls, Diddy, Ludacris, Jennifer Lopez, Kelly Rowland, Nicole Scherzinger, Lloyd Banks, Keke Palmer, Omarion, Tiffany Evans ja Timbaland.


title: Seldžukkien valtakunta

text: Seldžukkien valtakunta oli keskiaikainen valtio, joka ulottui suurimmillaan nykyisen Turkin alueelta Keski-Aasiaan ja Persianlahdelle.


title: Seldžukkien valtakunta

text: Turkkilaissukulaiset suur-seldžukit yhdistivät hallitsemansa alueet sunnalaiseksi valtioksi, jota muodollisesti hallitsi kalifi. Seldžukkien valtakunnan hajottua vain dynastian pieni sivuhaara säilyi Anatoliassa.


title: Seldžukkien valtakunta

text: Transoksaniaan asettuneet seldžukit saivat nimensä heimopäälliköltään Seldžukilta. He kääntyivät vuoden 960 paikkeilla sunnalaisiksi islamilaisiksi. Jakauduttuaan useiksi heimokunniksi seldžukit valloittivat Tughril Begin johdolla Pohjois-Persian Ghaznavidien valtakunnalta vuonna 1040. Vuonna seldžukit hyökkäsivät 1052 Etelä-Persiaan ja valloittivat vuonna 1054 Azerbaidžanin ja Khuzistanin. Vuonna 1055 Tughril Beg marssi Bagdadiin, ja valloitti sen buijideilta.


title: Seldžukkien valtakunta

text: Tughril Begin veljenpoika Alp Arslan nousi valtaistuimelle vuonna 1063 loi seldžukkien suurvallan visiirinsä, valtiomiehenä ja filosofina kunnostautuneen Nizam al-Mulkin kanssa. Vuonna 1071 Alp Arslan otti Bysantista merkittävän voiton Manzikertin taistelusta. Nizam jatkoi Alp Arslanin pojan Malik Šah I:n kaudella johtavana hahmona. He loivat huolellisesti hallitun suuren valtakunnan, joka ulottui Keski-Aasiasta Iranin kautta Irakiin, ja jossa oli kauppareittejä, merkittäviä karavaaniseraljeja ja komeasti koristeltuja moskeijoita.


title: Seldžukkien valtakunta

text: Malik Šah I:n hallintokausi oli Seldžukkien valtakunnan kulta-aikaa. Hänen aikanaan perustettiin useita madrasa-kouluja, joissa opetettiin uskonnollisten aiheiden lisäksi paljon maallisia aineita.


title: Seldžukkien valtakunta

text: Malis Šah I:n kuoltua valtataistelu romahdutti Seldžukkien valtakunnan, ja vuonna lopulta 1157 Kovaresmia valloitti sen ydinalueet Persiassa. Tätä pidetään valtakunnan loppuna, vaikka seldžukkien haltuun jäi pieniä alueita Lähi-idässä.


title: Seldžukkien valtakunta

text: Jo vuonna 1078 eräs seldžukkien haara oli perustanut itsenäisen Rumin sulttaanikunnan Anatoliassa. Sen sulttaani Kiliç Arslab II ja hänen seuraajansa taktikoivat taitavasti ristiretkeläisten ja bysanttilaisten välisessä voimakentässä ja loivat merkittävimmän hallitsijansa Ala ad-Din Kaiqubad I:n aikana (vallassa 1219-1239) hyvin organisoidun ja sotilaallisesti vahvan valtakunnan, jonka pääkaupunkina oli Konya eli Ikonium.


title: Seldžukkien valtakunta

text: Seldžukkien valtakunta menetti Levantin hallinnan ensimmäisen ristiretken myötä 1099, ja alue myöhemmin päätyi Saladinin johtamien aijubidien haltuun.


title: Seldžukkien valtakunta

text: Vuoden 1242 jälkeen seldžukit joutuivat jatkuvasti lännemmäksi hyökkäävien mongolien vuoksi yhä ahtaamalle ja kärsivät vuonna 1279 raskaan tappion Persian mongolien seuraajille, il-kaaneille. Anatolian seldžukkien viimeinen sulttaani Masud II kuoli vuonna 1308. Siinä vaiheessa seldžukit elivät jo hajallaan.


title: Scott Lynch

text: Scott Lynch (s. 2. huhtikuuta 1978 Saint Paul) on yhdysvaltalainen fantasiakirjailija, joka tunnetaan "Herrasmiesroistot"-sarjastaan. Sarjan ensimmäinen osa "Locke Lamoran valheet" ilmestyi suomeksi WSOY:n kustantamana vuonna 2007.


title: Stunning Episodes

text: Stunning Episodes on Dave Lindholmin & Pepe Ahlqvistin EP vuodelta 2000. Levyn kustansi Rytmi -lehti.


title: Muurat

text: Muurat (Formicariidae) on heimo pienenkokoisissa varpuslinnuissa. Niitä löytyy luonnonvaraisina trooppisilta ja subtrooppisilta alueilta Keski- ja Etelä-Amerikasta. Muurien koko vaihtelee 10 senttimetristä 20 senttimetriin. Heimoon kuuluu 2 sukua ja 12 lajia. Aikaisemmin heimoon kuului enemmän lajeja, mutta molekyylifylogeneettisten tutkimusten perusteella ne on siirretty töpökkien tai luurien heimoihin. Muurat ovat hyönteissyöjiä, jotka syövät yleensä maassa tai ainakin lähellä maata sillä monet ovat erikoistuneet syömään muurahaisia. Useimpien muurien pääväritys on mitäänsanomaton, ne ovat joko ruskeita, mustia tai valkoisia. Muurat munivat yleensä 2–3 munaa puussa olevaan pesäänsä. Sekä koiras että naaras hautoo munia.


title: Campoformido

text: Campoformido on pieni kaupunki ja kunta koillis-Italiassa Friuli-Venezia Giulian autonomisella alueella Udinen maakunnassa. Kunnassa on noin 7 800 asukasta.


title: Campoformido

text: Kaupungin nimi oli aiemmin "Campo Formio". Kylä on kuuluisa siitä, että siellä solmittiin Campo Formion rauha vuonna 1797 Ranskan ja Itävallan välillä.


title: Pitkäjärvi (Espoo)

text: Pitkäjärvi () eli Vanhankylän Pitkäjärvi sijaitsee keskisessä Espoossa Kehä III:n kaakkoispuolella Turuntien ja Vihdintien välissä. Pitkäjärven nimi on ennen ruotsalaisten tuloa alueella ollut ilmeisesti "Kaukajärvi".


title: Pitkäjärvi (Espoo)

text: Kapean järven koillispää, johon laskee pohjoisesta Herukkapuro, on Vantaan Linnaisten ja Hämeenkylän puolella, ja lounaispää, jossa järven laskuoja sijaitsee, on Järvenperän alueella. Järven lounaispää on pitkältä matkalta erityisen kapea. Laskuoja virtaa aluksi Myllykylänpuro-nimisenä Träskändan kartanon puistoalueen läpi, ja jatkuu myöhemmin Glimsinjoen nimellä ennen kuin laskuojan nimeksi muuttuu Espoonjoki. Lisäksi koillisosan kosteikossa Hämeenkylän kartanon alueella on ruopattu ranta-alue.


title: Pitkäjärvi (Espoo)

text: Pitkäjärven pituus koillisesta lounaaseen on noin 4,9 kilometriä ja suurin leveys noin 850 metriä.


title: Pitkäjärvi (Espoo)

text:
Kesällä 2010 Järven Laaksolahden puoleiseen niemeen, syvänteeseen ja Pitkäjärvenrannan paikkeille laitettiin hapetinsäiliöt pohjaan.
Kalakanta kattaa ainakin hauen, kuhan, ruutanan ja särjen. Pitkäjärvi on niittänyt mainetta myös rapujärvenä.
Järvestä on ainakin vuonna 2005 poistettu roskakalaa.


title: Pitkäjärvi (Espoo)

text:
Pitkäjärveä reunustavat järven luoteispuolella Järvenperän kaupunginosan lisäksi Vanhakartano, järven kaakkoispuolella ovat Laaksolahden (Jupperi, Lähderanta) ja Lippajärven kaupunginosat.
Järvessä on neljä yleistä uimarantaa, Järvenperässä ja Vanhakartanon Koskelossa on hiekkarannat, Laaksolahden urheilupuiston rannalla on betonilaituri kahdella tikkaalla, Jupperissa, jossa on ponttoonilaituri, jonka päädyssä on tikkaat. Muitakin pienempiä, vähän käytössä olevia uintirantoja on Haapaniemen kärjessä ja Vantaa kaupungin omistama ranta Jupperissa, lisäksi Lähdevuoren takana on kallioisen niemen vieressä ranta kaislikon keskellä, sekä Lähderannan kerrostaloalueen takana on laituri.


title: Pitkäjärvi (Espoo)

text: Espoon Kaupungin rahoittamia hoitokalastuksia on tehty viimeksi 2012-2014. Espoon Pitkäjärvellä on kaikenlaisten moottorien käyttö kielletty.


title: Pitkäjärvi (Espoo)

text: Espoossa on myös kaksi muuta Pitkäjärveä: Nuuksion Pitkäjärvi ja Velskolan Pitkäjärvi.


title: Savustuspussi

text: Savustuspussi on suomalainen keksintö, joka mahdollistaa kalan, kanan, lihan, makkaratuotteiden ja vihannesten savustamisen sähköuuneissa ja grilleissä. Tiiviisti suljettavissa olevan foliopussin pohjalle on sijoitettu savustukseen soveltuvaa ainesta, kuten leppälastua, josta pussin kuumetessa pienistä rei'istä pussin ruokaa sisältävään osaan erittyvä savu yhdessä kuumuuden kanssa valmistaa ruoan ja antaa siihen savuaromin ilman, että savu leviää pussin ulkopuolelle. Keksintö on levinnyt maailmanlaajuiseen kaupalliseen menestykseen ja saanut huomiota esimerkiksi Yhdysvalloissa sekä yleislehdistössä että ruoka-alan lehdissä.


title: Savustuspussi

text: Kertakäyttöisen savustuspussin patentoi vuonna 1993 Kaavilla perustettu Oy Hope Finlandia Ltd, joka kykeni hyödyntämään keksinnön kaupallistamisen, markkinoinnin ja tuotannon sekä kansainvälistymisprosessin varsin tehokkaasti. Savustuspussin keksi yrityksen perustaja Tapani Tirkkonen, jolla on myohemmin useita patentoituja keksintoja. Jo vuonna 1994 yhtiön liikevaihto oli yli 15 miljoonaa markkaa ja viennin osuus 85 %. Keksintö sai toisen sijan Innosuomi-palkinnon ensimmäisenä jakovuonna 1994.


title: Savustuspussi

text: Savustuspussit valmistettiin aluksi käsin, mutta niiden tuotantoon kehitettiin myöhemmin Suomessa automaattilinja.


title: Savustuspussi

text: Keksintöä valmistaa, myy ja markkinoi kansainvälisesti tuotemerkillä SAVU-savustuspussit () Sinituote Oy Kokemäellä.


title: Savustuspussi

text: Kertakäyttöistä savustuspussia valmistetaan sekä sähköuuni- että grillikäyttöön. Pussissa voi savustaa kerralla noin kilon ruokaa. Grillipussin käytössä on varmistettava, että grillissä ei ole enää liekkejä. Yleensä savustettavat ruoka-aineet kannattaa tasaannuttaa huoneenlämpöisiksi ennen savustusta. Lihasta ja kanasta kannattaa poistaa nahka, fileroitu kala kannattaa savustaa nahka alaspäin savunimeytymisen edistämiseksi. Grilli tai uuni pitää esilämmittää kuumaksi ennen savustamista, eikä kiertoilmatoimintoa pidä käyttää kyseisissä uuneissa. Savustuspussi ei sovellu mikroaaltouuniin.


title: Savustuspussi

text: Savustaminen sinänsä ei anna väriä ruokaan, jolloin värin saamiseksi on käytettävä muita keinoja. Savustuspussin yläosaan voi leikata reiän viimeiseksi kymmeneksi minuutiksi, jolloin kosteus haihtuu pois ja ruoka voi ruskistua. Pussiin voi laittaa myös pari palaa sokeria, jolloin ruoka saa ruskean sävyn tai ruoan päälle voi laittaa jotain väriä antavaa sopivaa maustetta.


title: Rudolf Bernhard Elving

text: Rudolf Bernhard Elving (sukunimi kirjoitettu joskus myös "Elfving"; 4. heinäkuuta 1849 Loviisa – 28. heinäkuuta 1927 Helsinki) oli suomalainen liikemies ja vuorineuvos.


title: Rudolf Bernhard Elving

text: Elving valmistui varatuomariksi 1870-luvulla ja toimi ensiksi lääkintöhallituksessa sihteerinä samalla kun pyöritti omaa asianajajatoimistoa. Hän jätti kuitenkin asianajajauraan talouselämän hyväksi ja aloitti 1884 nuorempana johtajana Yhdyspankissa. Elving tunnetaan ennen kaikkea Voikkaan paperitehtaan (myöhemmin Kymi Oy) perustajana. Hän oli kuitenkin mukana myös muun muassa HOP:n, Vakuutusyhtiö Patrian sekä sanomalehti Nya Pressenin perustamisessa. Hän oli useaan otteeseen Helsingin kaupunginvaltuustossa ja vuosina 1885–1899 myös valtiopäivissä porvarissäädyn edustajana. Elvingin sanotaan olleen monessa suhteessa edelläkävijä ja hän edusti ylimenokautta vanhojen ruukinpatruunoiden ja uuden polven yritysjohtajien väliin.


title: Rudolf Bernhard Elving

text: Elving omisti useita maatiloja, muun muassa Kirjokiven kartanon Valkealassa lähellä nykyistä Repoveden kansallispuistoa. Kartanon entisillä mailla sijaitsee Elvingin 1900-luvun alulla rakennuttama Elvingin torni, alkuaan ympäröivän alueen vartiointiin rakennettu korkea näkötorni.


title: Pietari II (Portugali)

text: Pietari II Tyyni (; 1648–1706) oli Portugalin kuningas. Hän oli Juhana IV:n nuorin poika. Hän hallitsi Portugalia jo 1668–1683 vajaamielisen veljensä Alfonso VI:n sijaishallitsijana, mutta nousi itse valtaan varsinaisesti Alfonson kuoltua 1683.


title: Pietari II (Portugali)

text: Pietari II:n valtakaudella Brasiliasta löydetty hopea vaurastutti Portugalin valtiota suuresti.


title: Anitra Lucander

text: Anitra Maria Ingeborg Lucander (23. tammikuuta 1918 Helsinki – 2. toukokuuta 2000) oli suomalainen taidemaalari, abstraktin taiteen edelläkävijöitä Suomessa.


title: Anitra Lucander

text: Lucander opiskeli Vapaassa taidekoulussa. Lucander oli niiden ensimmäisten joukossa, jotka toivat abstraktin taiteen Suomeen sotien jälkeen. Häntä pidetään hienostuneena modernistina. Hän lahjoitti vuonna 1983 Joensuun taidemuseoon piirustuksia ja grafiikkaa. Hänen teoksiaan on runsaasti muissakin kotimaisissa kokoelmissa, kuten Imatran taidemuseossa, Amos Andersonin taidemuseossa, Saastamoisen säätiön kokoelmassa ja Kajaanin taidemuseossa sekä Ateneumin taidemuseossa ja Helsingin kaupungin taidemuseossa.


title: Anitra Lucander

text:
Lucanderille myönnettiin Pro Finlandia -mitali 1969.
Anitra Lucanderin laaja näyttely oli Emmassa vuonna 2011.


title: Priiniat

text: Priiniat ("Prinia") on varpuslintusuku herttujen heimossa. Priinioita on 23 lajia "Prinia"-suvussa Suomen BirdLifen maailman lintujen nimistössä. Ne luokitellaan usein myös kerttujen heimoon ("Sylviidae"). Luokittelueroista johtuen eri lähteissä on erilaisia määriä priinioita.


title: Priiniat

text: Englanninkieliset kutsuvat priinioita usein ”peukaloiskertuiksi” ("wren-warbler") niiden peukaloismaisten käyttäytymispiirteiden takia. Priiniat ovat pieniä hyönteissyöjälintuja, jotka elävät matalalla ruohikossa ja pensaikossa. Niillä on lyhyet siivet ja pitkähkö, usein pystyssä sojottava pyrstö. Väreiltään ne ovat ruskeita tai harmaanruskeita. Joillakin lajeilla on soidinaikana värikkäämpi höyhenpuku. Nokka on ohut ja hieman alaspäin käyrä.


title: Priiniat

text: Priinioita esiintyy Afrikassa ja Aasiassa. Ainoa läntisellä palearktisella alueella pesivä laji on priinia ("Prinia gracilis"), joka pesii paikoin Turkissa, Lähi-idässä ja Niilin laaksossa. Priiniat ovat paikkalintuja, mutta ne saattavat muuttaa pieniä matkoja kylmien säiden pakottamina.


title: Sinikat

text: Sinikat ("Sialia") ovat rastaiden ("Turdidae") heimoon kuuluvia keskikokoisia lintuja.


title: Sinikat

text: Sinikat esiintyvät ainoastaan Amerikan mantereella. Lintujen höyhenpuku on nimen mukaisesti viehättävän sininen tai sinipunainen. Koiraat ovat naaraita värikkäämpiä, mutta muuten sukupuolet eivät eroa kuvioinnin tai koon mukaan toisistaan.


title: Mojot svet

text: Mojot svet () oli Makedonian edustuskappale Eurovision laulukilpailussa Helsingissä 2007. Sen esitti Karolina Gočeva ja sen sanoitus on osittain makedoniaksi ja englanniksi.


title: Mojot svet

text: Kappale on dramaattinen balladi, joka kertoo musiikin voimasta. Se kertoo musiikista seuraavasti: ”Sillä ei ole uskontoa eikä rajoja. Maailmani on kahdeksan nuottia ja yksi balkanilainen sielu.”


title: Mojot svet

text: Laulukilpailussa Gočevan kanssa kappaletta esitti kaksi balettitanssijaa. Kilpailun semifinaalissa se sijoittui 9. sijalle 97 pisteellä. Finaalissa tulos oli 73 pistettä ja 14. sija.


title: Aleksi Ojala

text: Aleksi Ojala on suomalainen laulaja-lauluntekijä. Hän on julkaissut kaksi sooloalbumia. Aiemmin Ojala on soittanut muun muassa James X -yhtyeessä. Siviiliammatiltaan Ojala on musiikinopettaja. Ojala on valmistunut Oulun yliopiston musiikinopettajakoulutuksesta kasvatustieteen maisteriksi vuonna 2001.Julkaistu maaliskuussa 2003.Julkaistu 6. kesäkuuta 2007.


title: Räätälit

text: Räätälit ("Orthotomus") on herttujen heimoon kuuluva varpuslintusuku. BirdLife Suomen maailman lintujen nimistössä on 13 räätäliä. Räätälit luokitellaan joskus kuuluviksi kerttuihin. Luokitteluerojen takia eri lähteissä voi olla erilaisia määriä räätäleitä.


title: Räätälit

text: Räätälit ovat pieniä, tavallisesti melko värikkäitä lintuja, jotka liikkuvat matalalla kasvillisuuden ja pensaikon kätköissä. Niillä on pitkä pyrstö ja lyhyet siivet ja niiden päässä on usein pähkinänruskeaa väritystä. Pyrstö sojottaa usein peukaloismaisesti pystyssä.


title: Räätälit

text: Räätälit ovat saaneet nimensä pesänrakennustavastaan: ne tekevät reikiä leveän lehden reunoihin ja "ompelevat" reunat yhteen hämähäkinseitillä tai kasvikuiduilla, jolloin muodostuu eräänlainen kehto.


title: Henrik Tallinder

text: Per Henrik Tallinder (s. 10. tammikuuta 1979 Tukholma, Ruotsi) on ruotsalainen jääkiekkopuolustaja, olympiamitalisti ja maailmanmestari.


title: Henrik Tallinder

text: Buffalo Sabres varasi Tallinderin toisella kierroksella numerolla 48. Ennen siirtymistään Pohjois-Amerikkaan hän pelasi muutaman kauden Elitserienissä sekä yhden kauden SM-liigassa. Tallinder voitti Suomen mestaruuden TPS:ssä kaudella 2000–2001. Ensimmäinen kausi Pohjois-Amerikassa meni vielä farmijoukkue Rochester Americansissa, mutta seuraavalla kaudella hän vakiinnutti paikkansa Sabresin kokoonpanossa. Kesällä 2010 hänestä tuli rajoittamaton vapaa pelaaja, ja New Jersey Devils otti hänet. Hän ansaitsi 3,375 miljoonaa kaudessa. Sopimus oli neljävuotinen.


title: Henrik Tallinder

text: Työsulkukaudella 2004–2005 hän pelasi Elitserienissä Linköpingissä sekä Sveitsin jääkiekkoliigassa SC Bernin joukkueessa.


title: Henrik Tallinder

text: Kaudeksi 2015–2016 Tallinder palasi Turkuun 1+1 vuotisella sopimuksella.


title: Henrik Tallinder

text: Kaudeksi 2017–2018 Tallinder teki vuoden mittaisen jatkosopimuksen TPS:n kanssa. Syksyllä 2018 Tallinder ilmoitti lopettavansa uransa.


title: Nuuksion Pitkäjärvi

text: Nuuksion Pitkäjärvi, Nuuksionjärvi () sijaitsee Espoon luoteiskulmassa Nuuksion ja Siikajärven kaupunginosien välissä. Pitkäjärven eteläosan länsirannalla, itään katsovassa kallioseinämässä sijaitsee Jäniskallion kalliomaalaus.


title: Nuuksion Pitkäjärvi

text: Nuuksion Pitkäjärven luoteispäässä sijaitsee Nuuksion kansallispuisto ja kaakkoispäässä Vanhan-Nuuksion Brobackan kaupunginosa.


title: Nuuksion Pitkäjärvi

text: Järven laskuoja sijaitsee kaakkoispäässä ja on nimeltään Brobackanjoki. Se laskee Nupurinjärveen ja edelleen Turunväylän ali Mustapuronjärveen, josta Myllyjärven kautta Dämmaniin, josta Espoon kaupunki ottaa osan juomavedestään – Päijännetunnelin lisäksi. Dämmanista virta jatkaa matkaa Gumbölen kautta Gumbölenjoen nimellä ja päätyy Kauklahden kautta Espoonlahteen.


title: Nuuksion Pitkäjärvi

text: Järvi kaartuu laskuojalta katsottuna ensin hieman vasemmalle ja lopussa aavistuksen verran oikealle. Pituus järven keskilinjaa mitaten on noin 6,9 kilometriä ja järvi on varsin kapea.. Sillä on leveyttä paikka paikoin 400–500 metriä, mutta se kapenee aina välillä jopa vain sata metriä leveäksi.


title: Nuuksion Pitkäjärvi

text: Espoossa on myös kaksi muuta Pitkäjärveä, nimittäin Pitkäjärvi ja Velskolan Pitkäjärvi.


title: Autonasentaja

text: Autonasentaja on ammatti, jossa tyypillisiä työtehtäviä ovat autojen huolto ja korjaus.


title: Autonasentaja

text: Suomessa autonasentajan työhön pääsee käymällä ammattiopiston autoalan perustutkinnon. Opintoja on mahdollista jatkaa ammattikorkeakoulussa insinööriksi tai yliopistossa. Autonasentajien työ on muuttunut osin tietokonepohjaiseksi, koska uusissa autoissa on paljon sähkölaitteita ja muuta elektroniikkaa. Autonasentajien palkka on noin 8–20 euroa tunnilta, keskiansio on noin 13 euroa. Palkka nousee ammattitaidon kehittyessä. Tulevaisuudessa työpaikkoja tulee enemmän sillä vuosina 2008–2011 poistuu Suomessa 38000 työntekijää eläkkeelle.


title: Hertut (suku)

text: Hertut ("Cisticola") on herttujen heimoon kuuluva varpuslintusuku. BirdLife Suomen maailman lintujen nimistössä on 46 herttua. Hertut luokitellaan usein kerttujen heimoon. Luokitteluerojen takia eri lähteissä voi olla eri määrä herttuja.


title: Hertut (suku)

text: Hertut ovat pieniä, noin 10 cm pitkiä, ja tavallisesti ruskehtavia lintuja, jotka liikkuvat ruohikossa ja matalalla pensaissa, joten niiden havaitseminen on vaikeaa muulloin kuin pesimäaikana, jolloin koiraat laulavat kuuluvasti ja näkyvästi. Niillä on lyhyet siivet ja pitkähkö pyrstö, jota ne nykivät levottomasti kaiken aikaa. Koiraat ovat moniavioisia. Monet lajit rakentavat taidokkaita pesiä ruohoista kutomalla.


title: Hertut (suku)

text: Hertut elävät ruohikkoisilla avomailla, kuten niityillä, kedoilla, heinämailla, savanneilla, tienvarsilla jne. Hertut elävät valtaosin Afrikassa. Heinäkerttu on yksi maailman runsaslukuisimmista pikkulinnuista ja se elää Afrikan lisäksi myös Euroopassa, Aasiassa ja Australiassa. Hertut ovat paikkalintuja.


title: Espoonlahti (lahti)

text: Espoonlahti on Suomenlahdesta sisämaahan työntyvä pitkä kaakkois-luoteissuuntainen merenlahti Espoon ja Kirkkonummen eteläosien välillä.


title: Espoonlahti (lahti)

text: Lahden Espoon puoleisella rannalla ovat Espoon kaupunginosat Soukka, Espoonlahti, Saunalahti ja Kurttila. Kirkkonummen puolella ovat Sarvvik, Sundsberg, Masala ja Luoma.


title: Espoonlahti (lahti)

text: Espoonlahti jakautuu sen pohjukassa sijaitseviin Luomanlahteen ja leveään Luomanselkään, Saunalahden kohdalla oleviin Kallahdensalmeen ja Saunalahden ja Sarvvikin välissä olevaan Saunalahdensalmeen. Uloimpana se jakaantuu Sarvvikeniin ja Kivenlahteen, Kivenlahden lähiön edustalla. Saunalahdensalmen yli johtavat Länsiväylän moottoritiesilta sekä sen vieressä oleva vuonna 1937 valmistunut Muulon silta.


title: Espoonlahti (lahti)

text: Espoonlahden pituus sen perukasta vesialueen suulla olevalle Småhollarnan saarelle on kuutisen kilometriä, ja leveys parhaimmillaan noin 700–900 metriä, ja kapeimmillaan, mainituissa salmissa, noin 150 metriä. Espoonlahden perukka on kuitenkin kapeimmillaan 800–900 metrin levyinen.


title: Espoonlahti (lahti)

text: Merkittävimmät Espoonlahteen laskevat joet ovat Mankinjoki ja Espoonjoki. Molemmat laskevat Espoonlahden pohjoisimpaan osaan eli Luomanlahteen. Mankinjoki alkaa Loojärvestä Kirkkonummen puolelta ja siihen laskee Kauklahden pohjoispuolella Gumbölenjoki, joka saa vetensä Nuuksion Pitkäjärvestä. Espoonjoen alkulähteitä ovat Bodominjärvi ja Espoon Pitkäjärvi.


title: Espoonlahti (lahti)

text: Vuosina 1944-1956 Porkkalan vuokra-alueen itäraja kulki Espoonlahdella.


title: Tamminkainen

text: Tamminkainen eli tammihärkä ("Lucanus cervus") on kampasarvisiin kuuluva kovakuoriainen, joka elää metsissä vanhojen puiden ja kuolleiden runkojen koloissa.


title: Tamminkainen

text:
Tamminkainen on Euroopan kookkain kovakuoriainen. Kuoriainen on kauttaaltaan kiiltävä. Pää ja keskiruumis ovat mustat kun peitinsiivet ovat tummanruskeat. Koirasyksilöt on vaivatonta tunnistaa niiden suurista, hieman hirven sarvia muistuttavista yläleuoista. Koiraiden leukojen koko ja muoto vaihtelevat suuresti yksilöittäin. Naaraiden leuat ovat normaalit ja etummaisen raajaparin sääret ovat leventyneet. Koiraiden pituus leukoineen voi olla jopa 100 mm, kun naaraiden pituus vaihtelee 40–45 mm.
Toukat muistuttavat suuresti muiden lehtisarvisten heimoon kuuluvien kuoriaislajien toukkia. Ne ovat paksuja, väriltään vaaleita ja c-kirjaimen muotoisia. Pää on punaruskea ja toukan etupäässä on kolme paria punaruskeita jalkoja.


title: Tamminkainen

text: Keski- ja Etelä-Euroopassa tavattava kuoriainen. Suomea lähimpänä lajia tavataan hyvin harvinaisena Etelä-Ruotsissa ja Latviassa. Suomessa esiintyvän karvarin ("Prionus coriarius") koirasta saattaa sen paksujen tuntosarvien vuoksi erehtyä luulemaan tamminkaiseksi.


title: Tamminkainen

text: Vanhojen, pystyyn lahoavien puiden poistaminen metsistä metsänhoidon yhteydessä on tehnyt tamminkaisesta esiintymisalueellaan uhanalaisen. Uhanalaisuutensa vuoksi laji mainitaan Euroopan unionin luontodirektiivin liitteessä II.


title: Tamminkainen

text: Aikuisia tamminkaisia tavataan toukokuun lopulta elokuun alkuun. Laji on aktiivinen pääasiassa iltaisin. Koiraat taistelevat naaraista kookkaiden leukojensa avulla. Täysikasvuiset kuoriaiset eivät nauti kiinteää ravintoa, mutta kykenevät juomaan marjojen ja hedelmien mehua sekä mahlaa. Kuoriainen on kuitenkin nauttinut pääosan aikuisena tarvitsemastaan ravinnosta toukkana ja sen elämä kestää parista viikosta kuukauteen.